
Обща препоръка I относно задълженията на държавите-страни (чл. 4 на Конвенцията) 

Пета сесия (1972 г.)(

Въз основа на разгледаните по време на петата сесия доклади, представени от държавите-страни съгласно член 9 на Международната конвенция за премахване на всички форми на расова дискриминация, Комитетът намира, че законодателството на редица държави-страни не включва разпоредбите, предвидени в член 4 (a) и (б) на Конвенцията, изпълнението на които (отчитайки принципите, въплътени във Всеобщата декларация за правата на човека и правата, изложени изрично в член 5 на Конвенцията) е задължително съгласно Конвенцията за всички държави-страни.


Комитетът препоръчва съответно, държавите-страни, законодателството на които е непълно в това отношение, да обсъдят, в съответствие с техните национални законодателни процедури, въпроса за допълване тяхното законодателство с разпоредби в съгласие с изискванията на член 4 (a) и (б) на Конвенцията.

Обща препоръка II относно задълженията на държавите-страни

Пета сесия (1972 г.)*

Комитетът обсъди някои доклади на държавите-страни, изразяващи или предполагащи убеждението, че информацията, посочена в съобщение на Комитета от 28 януари 1970 г. (CERD/C/R.12), не е необходимо да се предоставя от държави-страни, на чиито територии не съществува расовата дискриминация.


Все пак, предвид на това, че съгласно член 9, параграф 1 на Международната конвенция за премахване на всички форми на расова дискриминация, всички държави-страни се задължават да представят доклади относно мерките, които са приели и с които въвеждат в действие разпоредбите на Конвенцията и, тъй като всички категории информация, изброени в съобщението на Комитета от 28 януари 1970 г., се отнасят за задълженията, поети от държавите-страни съгласно Конвенцията, това съобщение е адресирано до всички държави-страни без разлика, дали съществува расовата дискриминация в съответната им територии, или не.  Комитетът приветства включване в докладите от всички държави-страни, които не са го направили, на необходимата информация в съответствие с всички рубрики, изложени в гореспоменатото съобщение  на Комитета.

Обща препоръка III относно докладването от  държавите-страни

Шеста сесия (1972 г.) (

Комитетът обсъди някои доклади на държавите-страни, съдържащи информация относно взетите мерки за изпълнение на резолюциите на органите на Обединените нации относно отношенията с расистките режими в южна Африка.


Комитетът отбелязва, че в параграф десети на преамбюла към Международната конвенция за премахване на всички форми на расова дискриминация, държавите-страни са “решили”, между другото, “да изградят международна общност, свободна от всички форми на расова сегрегация и расовата дискриминация”.


Комитетът освен това отбелязва, че в член 3 на Конвенцията, “държавите-страни осъждат по-специално расовата сегрегация и апартейда”.


Нещо повече, Комитетът отбелязва, че в резолюция 2784 (XXVI), раздел III, Генералната асамблея, непосредствено след като приема с положителна оценка втория годишен доклад на Комитета и подкрепя някои мнения и препоръки, представени от Комитета, продължи с призив към “всички търговски партньори на Южна Африка да се въздържат от всяко действие, което съставлява поощрение за продължаване нарушението на принципите и целите на Международната конвенция за премахване на всички форми на расова дискриминация от Южна Африка и незаконния режим в Южна Родезия”.


Комитетът изразява виждането, че приетите мерки на национално ниво за въвеждане в действие на разпоредбите на Конвенцията са взаимно свързани с взетите мерки на международно ниво за повсеместно насърчаване на спазване на принципите на Конвенцията.


Комитетът приветства включването в докладите, представени съгласно член 9, параграф 1 на Конвенцията, от всяка държава-страна, която реши да го направи, на информация относно статута на нейните дипломатически, икономически и други отношения с расистките режими в южна Африка.
Обща препоръка IV относно отчитането на държавите-страни
(чл. 1 на Конвенцията)

Осма сесия (1973 г.)*

Комитетът за премахване на расовата дискриминация,


Като разгледа докладите, представени от държавите-страни съгласно член 9 на Международната конвенция за премахване на всички форми на расова дискриминация на своята седма и осма сесия,


Като има предвид необходимостта докладите, изпратени от държавите-страни до Комитета да са максимално информативни,


Приканва държавите-страни да се постараят да включат в своите доклади съгласно член 9 релевантна информация относно демографския състав на населението, цитирано в разпоредбите на член 1 на Конвенцията.

Обща препоръка V относно отчитането на държавите-страни 
(чл. 7 на Конвенцията)

Петнадесета сесия (1977 г.)((
Комитетът за премахване на расовата дискриминация,


Като има предвид разпоредбите на членове 7 и 9 на Международната конвенция за премахване на всички форми на расова дискриминация,


Като е убеден, че борбата с предразсъдъците, които водят до расовата дискриминация, насърчаването на разбирателството, толерантността и приятелството между расовите и етническите групи, и разпространяване на принципите и целите на Хартата на Обединените нации и на декларациите  за правата на човека  и други релевантни документи, приети от Генералната асамблея на Обединените нации, са важни и ефективни средства за отстраняване на расовата дискриминация,


Като отчита, че задълженията съгласно член 7 на Конвенцията, които са обвързващи за всички държави-страни, трябва да бъдат изпълнявани от тях, включително държавите, които декларират, че расовата дискриминация не се практикува на териториите под тяхна юрисдикция, и че поради това от всички държави-страни се изисква да включват информация относно изпълнението на разпоредбите на този член в докладите, които представят  съгласно  член 9, параграф 1 на Конвенцията,


Като отбелязва със съжаление, че малко държави-страни са включили в докладите, които са представили съгласно член 9 на Конвенцията, информация относно мерките, които са приели и които въвеждат в действие разпоредбите на член 7 на Конвенцията, и че информацията е често пъти обща и повърхностна,


Като напомня, че, на основание  член 9, параграф 1 на Конвенцията, Комитетът може да поиска допълнителна информация от държавите-страни,


1.
Моли всяка държава-страна, ако вече не е направила това, да включи в следващия доклад, който ще представи съгласно член 9 на Конвенцията, или в специален доклад, преди следващият периодичен доклад да стане дължим, адекватна информация относно мерките, които е въвела и които въвеждат в действие разпоредбите на член 7 на Конвенцията;


2.
Привлича вниманието на държавите-страни към факта, че съгласно член 7 на Конвенцията информацията, за която се говори в предишния параграф, следва да включва информация относно “незабавните и ефективни мерки”, които са приели, “в областите обучение, образование, култура и информация”, с оглед:


(a)
“Борба с предразсъдъците, които водят до расовата дискриминация”;


(б)
“Насърчаване на разбирателството, толерантността и приятелството между нациите и расовите или етническите групи”;


(в)
“Разпространяване на целите и принципите на Хартата на Обединените нации, Всеобщата декларация за правата на човека, Декларацията на Обединените нации за премахване на всички форми на расова дискриминация”, както и Международната конвенция за премахване на всички форми на расова дискриминация.

Обща препоръка VI относно закъсняващи доклади

Двадесет и пета сесия (1982 г.)(
Комитетът за премахване на расовата дискриминация,


Като признава факта, че впечатляващ брой държави са ратифицирали, или са се присъединили към Международната конвенция за премахване на всички форми на расова дискриминация,


Като има предвид, обаче, че ратификацията сама по себе си не позволява системата за контрол, създадена от Конвенцията, да функционира ефективно,


Като напомня, че член 9 на Конвенцията задължава държавите-страни да представят първоначален и периодични доклади относно мерките, които въвеждат в действие разпоредбите на Конвенцията,

Като заявява, че понастоящем не по-малко от 89 доклади от 62 държави закъсняват, че 42 от тези доклади са от 15 държави, всяка от които с два или повече просрочени доклади, и че четири начални доклади, които са били дължими в периода между 1973 и 1978 г., все още не са получени,


Като отбелязва със съжаление, че нито напомнителните писма, изпратени чрез Генералния секретар до държавите-страни, нито включването на съответната информация в годишните доклади пред Генералната асамблея, имаха желания ефект във всички случаи,


Приканва Генералната асамблея:


(a)
да обърне внимание на ситуацията;


(б)
да използва авторитета си, за да гарантира, че Комитетът не би могъл вече да изпълнява ефективно задълженията си съгласно Конвенцията.

Обща препоръка VII относно изпълнението на член 4


Тридесет и втора сесия (1985 г.)(
Комитетът за премахване на расовата дискриминация,


Като разгледа периодичните доклади на държавите-страни за период от 16 години, и в над 100 случаи шести, седми и осми периодични доклади на държавите-страни,


Като напомня и потвърждава отново своята общата препоръка I от 24 февруари 1972 и своето решение 3 (VII) от 4 май 1973 г.,


Като отбелязва с удовлетворение, че в редица доклади държавите-страни предоставят информация относно конкретни случаи, третиращи изпълнението на член 4 на Конвенцията по отношение на актове на расовата дискриминация,


Като отбелязва обаче, че в редица държави-страни необходимото законодателство за изпълнение на член 4 на Конвенцията не е прието, и че много държавите-страни все още не са изпълнили всички изисквания на член 4 (a) и (б) на Конвенцията,


Като напомня освен това, че съгласно параграф първи на член 4, държавите-страни “се задължават да приемат незабавни и положителни мерки, насочени към изтръгване на всякакви подстрекателство към или актове на такава дискриминация”, като се вземат под внимание принципите, въплътени във Всеобщата декларация за  правата на човека  и правата, изложени изрично в член 5 на Конвенцията,


Като има предвид превантивните аспекти на член 4 за възпиране на расизма и расовата дискриминация, както и дейностите, насочени към тяхното насърчаване или подстрекателство,


1.
Препоръчва, тези държави-страни, законодателството на които не удовлетворява разпоредбите на член 4 (a) и (б) на Конвенцията, да предприемат необходимите стъпки с оглед удовлетворяване на задължителните изисквания на този член;


2.
Моли онези държави-страни, които все още не са го направили, да информират Комитета по-пълно в своите периодични доклади относно начина и степента, в която разпоредбите на член 4 (a) и (б) са изпълнени ефективно и да цитират в техните доклади съответните части от текстовете на националното законодателство;


3.
Освен това моли онези държави-страни, които все още не са го направили, да се постараят да предоставят в периодичните си доклади повече информация относно взетите решения от компетентните национални съдилища и други държавни институции относно актове на расовата дискриминация и по-специално относно нарушенията, третирани в член 4 (a) и (б).

Обща препоръка VIII относно тълкуването и прилагането на член 1, параграфи 1 и 4 на Конвенцията

Тридесет и осма сесия (1990 г.)(
Комитетът за премахване на расовата дискриминация,


Като разгледа докладите на държавите-страни относно информацията за начините, по които  индивидите се идентифицират като членове на конкретна расова или етническа група или групи,


Смята, че такова идентифициране, ако няма оправдание в обратен смисъл, следва да се основава на самоопределянето  от страна на съответния индивид.

Обща препоръка IX относно прилагането на  член 8, параграф 1 на Конвенцията

Тридесет и осма сесия (1990 г.)*
Комитетът за премахване на расовата дискриминация,


Като отчита, че уважаването на независимостта на експертите е от съществено значение за гарантиране на пълно спазване на човешките права и основните свободи,


Като напомня за член 8, параграф 1 на Международната конвенция за премахване на всички форми на расова дискриминация,


Като е обезпокоен от тенденцията представители на държави, организации и групи да упражняват натиск върху експерти, особено върху служещите като докладчици за страните,


Силно препоръчва същите да уважават безусловно статута на своите членове като независими експерти с призната безпристрастност, служещи в свое лично качество.

Обща препоръка X относно техническа помощ

Тридесет и девета сесия (1991)*
Комитетът за премахване на расовата дискриминация,


Като отбелязва препоръката от третата среща на лица, председателстващи органи по конвенциите за човешките права, така както са утвърдени от Генералната асамблея на нейната четиридесет и пета сесия, в смисъл, че на национално ниво следва да се организира поредица от семинари или работни семинари по смисъла на обучение на участващите в подготовката на докладите на държавите-страни,


Като е обезпокоен от продължаващото неизпълнение от някои държави-страни по Международната конвенция за премахване на всички форми на расова дискриминация на задълженията им за докладване съгласно Конвенцията,


Като смята, че курсовете за обучение и работните семинари, организирани на национално ниво, могат да бъдат от неизмерима помощ за длъжностните лица, отговарящи за подготовката на тези доклади на държавите-страни,


1.
Моли  Генералния секретар да организира, в консултация със съответните държави-страни, подходящи национални курсове за обучение и работни семинари за своите длъжностни лица, веднага щом това е практически изпълнимо;


2.
Препоръчва да се използват при нужда услугите на персонала от Центъра за  права на човека, както и на експертите от Комитета за премахване на расовата дискриминация при провеждане на тези курсове за обучение и работни семинари.

Обща препоръка XI относно негражданите (заменена от Препоръка ХХХ )
Четиридесет и втора сесия (1993 г.)*
1.
Член 1, параграф 1 на Международната конвенция за премахване на всички форми на расова дискриминация дефинира расовата дискриминация.  Член 1, параграф 2 изключва от тази дефиниция действията на a държава-страна, която прави разграничение между граждани и неграждани.  Член 1, параграф 3 ограничава член 1, параграф 2, като обявява, че измежду негражданите държавите-страни не могат да проявяват дискриминация спрямо никоя конкретна националност.

2.
Комитетът отбелязва, че член 1, параграф 2 се тълкува понякога като освобождаващ държавите-страни от всяко задължение да докладват по въпроси, отнасящи се до законодателството за чужденци.  Поради това Комитетът потвърждава, че държавите-страни се задължават да докладват изцяло относно законодателството за чужденци и неговото изпълнение.

3.
Комитетът освен това потвърждава, че член 1, параграф 2 не трябва да се тълкува като отнемащ по някакъв начин от правата и свободите, признати и формулирани в други документи, особено във Всеобщата декларация за правата на човека, Международния пакт за икономически, социални и културни права и Международния пакт за граждански и политически права.

Обща препоръка XII относно държавите-правоприемници

Четиридесет и втора сесия (1993 г.)*
Комитетът за премахване на расовата дискриминация,


Като подчертава значението на глобалното участие на държавите в Международната конвенция за премахване на всички форми на расова дискриминация,


Като взема под внимание възникването на държави-правоприемници в резултат на разпадането на държавите,


1.
Поощрява държавите-правоприемници, които все още не са направили това, да потвърдят пред Генералния секретар, като депозитар по Международната конвенция за премахване на всички форми на расова дискриминация, че продължават да са обвързани със задълженията по тази Конвенция, ако предшестващите държави са били страни по нея;


2.
Приканва държавите-правоприемници, които все още не са направили товар да се присъединят към Международната конвенция за премахване на всички форми на расова дискриминация, ако предшестващите държави не са били страни по нея;


3.
Приканва държавите-правоприемници да отчетат важността да направят заявлението съгласно член 14, параграф 1 на Международната конвенция за премахване на всички форми на расова дискриминация, признавайки компетентността  на Комитета за премахване на расовата дискриминация да получава и обсъжда отделните съобщения.

Обща препоръка XIII относно обучението на правоприлагащи длъжностни лица по защита правата на човека
Четиридесет и втора сесия (1993 г.)(
1.
Съгласно член 2, параграф 1 на Международната конвенция за премахване на всички форми на расова дискриминация, държавите-страни се задължават за това, че всички публични органи и обществени институции, национални и местни, няма да се ангажират в никаква практика на расова дискриминация; освен това, държавите-страни се задължават да гарантират правата, изброени в член 5 на Конвенцията, по отношение на всекиго, без разлика на раса, цвят на кожата или национален или етнически произход.

2.
Изпълнението на тези задължения много зависи от националните правоприлагащи длъжностни лица, упражняващи полицейски правомощия, особено правомощия за задържане или арест, и от това дали те са правилно информирани относно задълженията, които е поела държавата им по Конвенцията.  Правоприлагащите длъжностни лица следва да получат интензивно обучение, за да се гарантира, че при изпълнение на своите задължения те уважават и защитават човешкото достойнство и поддържат и подкрепят човешките права на всички лица без разлика на раса, цвят на кожата или национален или етнически произход.

3.
При изпълнение на член 7 на Конвенцията, Комитетът призовава държавите-страни да преразгледат и усъвършенстват обучението на правоприлагащите длъжностни лица, така че да се изпълняват изцяло стандартите на Конвенцията, както и Кодексът за поведение на правоприлагащи длъжностни лица (1979 г.).  Освен това те следва да включват съответна информация във връзка с горното в своите периодични доклади.

Обща препоръка XIV относно член 1, параграф 1 на Конвенцията

Четиридесет и втора сесия (1993 г.)*
1.
Недискриминацията, заедно с равенството пред закона и еднаква защита от закона без никаква дискриминация, съставлява основен принцип при защита на човешките права.  Комитетът желае да привлече вниманието на държавите-страни към някои характеристики на дефиницията за расова дискриминация в член 1, параграф 1 на Международната конвенция за премахване на всички форми на расова дискриминация.  Той е на мнение, че думите “основано на” не носят значение, различно от “на основание” в уводния параграф 7.  Разграничението противоречи на Конвенцията, ако то или има за цел, или следствие влошаване на конкретни права и свободи.  Това се потвърждава от задължението, наложено върху държавите-страни от член 2, параграф 1 (в), за анулиране на всеки закон или практика, които имат ефект на създаване или продължаване на расова дискриминация.

2.
Комитетът отбелязва, че различното третиране не съставлява дискриминация, ако критериите за това различие, преценени спрямо целите и задачите на Конвенцията, са законни или попадат в обхвата на член 1, параграф 4 на Конвенцията.  При отчитане на използваните критериите Комитетът допуска, че конкретни действия могат да имат най-различни цели.  Стремейки се да определи дали едно действие има ефект, противоречащ на Конвенцията, той ще се постарае да види дали това действие има неоправдано несъизмеримо въздействие върху група, различаваща се по раса, цвят на кожата, произход, или национален или етнически произход.

3.
Член 1, параграф 1 на Конвенцията се отнася също и за политически, икономически, социални и културни области; свързаните с това права и свободи са изложени в член 5.
Обща препоръка XV относно член 4 на Конвенцията

Четиридесет и втора сесия (1993 г.)*
1.
Когато се приемаше Международната конвенция за премахване на всички форми на расова дискриминация, член 4 се разглеждаше като централен в борбата срещу расовата дискриминация.  По това време съществуваше широко разпространен страх от съживяване на авторитарни идеологии.  Забраната за разпространение на идеи на расово превъзходство и на организирана дейност, които биха могли да подстрекават към расово насилие, бе правилно смятана за решаваща.  Оттогава, Комитетът получава доказателства за организирано насилие по признак етнически произход и политическо експлоатиране на етническото различие.  В резултат, изпълнението на член 4 придобива все по-голямо значение.

2.
Комитетът напомня за своята обща препоръка VII, в която обяснява, че разпоредбите на член 4 са със задължителен характер.  За да удовлетворят тези задължения, държавите-страни трябва не само да въведат подходящо законодателство, но така също да гарантират, че то се прилага ефективно.  Поради това, че заплахите и актовете на расовото насилие водят лесно до други такива актове и пораждат атмосфера на враждебност, само с непосредствена намеса може да се отговори на задълженията за ефективна реакция.

3.
Член 4 (a) изисква от държавите-страни да наказват четири категории на лошо поведение:  (i) разпространение на идеи, основани на расово превъзходство или омраза; (ii) подстрекателство към расова омраза; (iii) актове на насилие срещу всяка раса или група лица с друг цвят на кожата или етнически произход; и (iv) подстрекателство към такива актове.

4.
По мнение на Комитета, забраната за разпространение на всякакви идеи, основани на расово превъзходство или омраза, е съвместима с правото на свобода на мнението и на изразяването.  Това право е закрепено в член 19 на Всеобщата декларация за правата на човека и за него се напомня в член 5 (г) (viii) на Международната конвенция за премахване на всички форми на расова дискриминация.  Неговата относимост към член 4 се отбелязва в самия член.  Упражняването на това право от гражданите носи със себе си специални задължения и отговорности, посочени в член 29, параграф 2 на Всеобщата декларация, между които задължението да не се разпространяват расистки идеи е от особено значение.  Комитетът желае освен това да привлече вниманието на държавите-страни към член 20 на Международния пакт за граждански и политически права, съгласно който всяка пропаганда на национална, расова или религиозна омраза, съставляваща подстрекателство към дискриминация, враждебност или насилие, се забранява със закон.

5.
Разпоредбата на член 4 (a)  наказва освен това финансирането на расистки дейности, което Комитетът предприема за включване на всички дейности, споменати в параграф 3 по-горе или с други думи, дейности изведени от етнически и расови различия.  Комитетът призовава държавите-страни да проучат дали тяхното национално законодателство и неговото изпълнение отговарят на това изискване.

6.
Някои държави твърдят, че в техния правопорядък е неподходящо да се обяви за незаконна организация, преди нейните членове да насърчават или подстрекават към расова дискриминация.  Комитетът е на мнение, че член 4 (б) поставя по-голямо бреме върху  тези държави да бъдат бдителни при процедиране срещу тези организации, възможно най-рано.  Тези организации, както и организирани и други пропагандни дейности, трябва да бъдат обявени за незаконни и забранени. Участието в тези организации, само по себе си, трябва да се наказва.

7.
Член 4 (в) на Конвенцията очертава задълженията на публичните органи.  Публични органи на всички административни нива, включително общините, са обвързани с разпоредбата на настоящия параграф.  Комитетът държи държавите-страни да гарантират, че спазват тези задължения и докладват за това.

Обща препоръка XVI относно прилагането на член 9 на Конвенцията

Четиридесет и втора сесия (1993 г.)(
1.
Съгласно член 9 на Международната конвенция за премахване на всички форми на расова дискриминация, държавите-страни се задължават да представят чрез Генералния секретар на Обединените нации, с цел обсъждане от Комитета, доклади относно взетите от тях мерки за привеждане в действие на разпоредбите на Конвенцията.

2.
По отношение на това задължение на държавите-страни, Комитетът отбеляза, че в някои случаи с докладите са отнесени на вниманието на Комитета съществуващи ситуации в други държави .

3.
По тази причина Комитетът желае да напомни на държавите-страни за разпоредбите на член 9 на Конвенцията относно съдържанието на техните доклади, докато имайки предвид член 11, който е единственото процедурно средство, с което държавите разполагат, за да привлекат вниманието на Комитета към ситуации, за които смятат, че някоя друга държава не привежда в действие разпоредбите на Конвенцията.
Обща препоръка XVII относно създаването на национални
институции за улесняване изпълнението на Конвенцията

Четиридесет и втора сесия (1993 г.)(
Комитетът за премахване на расовата дискриминация,


Като разгледа практиката на държавите-страни относно изпълнението на Международната конвенция за премахване на всички форми на расова дискриминация,


Като е убеден в необходимостта от по-нататъшно насърчаване и създаване на национални институции за улесняване изпълнението на Конвенцията,


Като подчертава потребността от по-нататъшно засилване на изпълнението на Конвенцията,


1.
Препоръчва държавите-страни да създадат национални комисии или други подходящи органи, отчитайки - с внасяне на необходимите изменения, принципите относно статута на националните институции, приложени към резолюция 1992/54 от 3 март 1992 г. на Комисията по правата на човека, които служат, между другото, на следните цели:


(a)
Да насърчават съблюдаване ползването на правата на човека без всякаква дискриминация, така както са изрично изложени в член 5 на Международната конвенция за премахване на всички форми на расова дискриминация;


(б)
Да преразгледат правителствената политика по отношение на защитата срещу расовата дискриминация;


(в)
Да наблюдават и контролират законодателното съответствие с разпоредбите на Конвенцията;


(г)
Да подготвят общността за задълженията на държавите-страни съгласно Конвенцията;


(д)
Да помагат на правителството в подготовката на доклади, представяни на Комитета за премахване на расовата дискриминация;


2.
Освен това препоръчва, когато такива комисии са вече създадени, те да се свържат с подготовката на доклади и по възможност да се включват в правителствени делегации, за да задълбочи диалогът между Комитета и съответната държава-страна.

Обща препоръка XVIII относно създаването на  международен трибунал за преследване на престъпления срещу човечеството

Четиридесет и четвърта сесия (1994 г.)(
Комитетът за премахване на расовата дискриминация,

Като е обезпокоен от нарастващия брой расово и етнически мотивирани убийства и жестокости, извършвани в различни региони на Света,


Като е убеден, че безнаказаността на извършителите е основен фактор, допринасящ за извършване и рецидиви на тези престъпления,


Като е убеден в потребността от създаване, максимално бързо, на международен трибунал с обща юрисдикция за преследване на геноцид, престъпления срещу човечеството и тежки нарушения на Женевската конвенция  от 1949 г. и на Допълнителните протоколи от 1977 г. към нея,


Като взема под внимание вече свършената работа по този въпрос от Комисията за международно право и поощрението в тази посока от страна Генералната асамблея в нейната резолюция 48/31 от 9 декември 1993 г.,


Като взема освен това под внимание резолюция 872 (1993 г.) от 25 май 1993 г. на Съвета за Сигурност, с която се създава международен трибунал по смисъла на преследване на лица, отговорни за сериозни нарушения на международното хуманитарно право, извършени на територията на бивша Югославия,


1.
Смята, че следва спешно да се създаде международен трибунал с обща юрисдикция за преследване на геноцид, престъпления срещу човечеството, включително убийство, изтребление, поробване, депортиране, лишаване от свобода, мъчение, изнасилване, гонения по политически, расови и религиозни причини и други нехуманни актове, насочени срещу всяко гражданско население, както и тежки нарушения на Женевската конвенция  от 1949 г. и на Допълнителните протоколи от 1977 г. към нея;


2.
Настоява Генералният секретар да доведе предварително изпратената препоръка до вниманието на компетентните органи и органите на Обединените нации, включително Съвета по сигурността;


3.
Моли Върховния комисар за правата на човека  да гарантира, че цялата релевантна информация, отнасяща се за престъпленията, цитирани в параграф 1, се събира систематично от Центъра за права на човека, така че да е лесно достъпна за международния трибунал, веднага щом същият бъде създаден.

Обща препоръка XIX относно член 3 на Конвенцията

Четиридесет и седма сесия (1995 г.)(
1.
Комитетът за премахване на расовата дискриминация привлича вниманието на държавите-страни към формулировката на член 3, с която държавите-страни се задължават да възпрепятстват, забранят и изкоренят всички практики на расова сегрегация и апартейд на територии под тяхната юрисдикция. Отнасянето на разпоредбата към  апартейда е насочено изключително към Южна Африка, но така приетият член забранява всички форми на расова сегрегация във всички страни.

2.
Комитетът смята, че задължението за изкореняване на всички практики от такъв характер включва задължението за изкореняване на последиците от такива практики, предприети или толерирани от предишни правителства в държавата или наложени от сили извън държавата.

3.
Комитетът отбелязва, че макар че условия за пълна или частична расова сегрегация могат в някои страни да бъдат създадени вследствие на правителствени политики, условие за частична сегрегация може да възникне и като непреднамерен страничен продукт от действията на частни лица.  В много градове жилищните модели се влияят от групови  разлики в приходите, които понякога се комбинират с разлики по отношение на раса, цвят на кожата, потекло и национален или етнически произход, така че тези жители могат да бъдат заклеймени и индивидите страдат от форма на дискриминация, при която расовите признаци се смесват с други признаци.

4.
По тази причина Комитетът потвърждава, че състояние на расова сегрегация може да възникне и без някаква инициатива или пряко участие от страна на публични органи.  Той приканва държавите-страни да наблюдават и контролират всички тенденции, които могат да предизвикат расова сегрегация, да работят за изкореняване на всякакви възникващи негативни последици,  и да описват всяко такова действие в своите периодични доклади.

Обща препоръка XX относно член 5 на Конвенцията

Четиридесет и осма сесия (1996 г.)((
1.
Член 5 на Конвенцията съдържа задължението на държавите-страни да гарантират ползването на граждански, политически, икономически, социални и културни права и свободи без расова дискриминация.  Следва да се отбележи, че правата и свободите, споменати в член 5, не съставляват изчерпателен списък.  Първи в списъка на тези права и свободи са изведените от Хартата на Обединените нации и Всеобщата декларация за правата на човека, така както се напомня в преамбюла към Конвенцията.  Повечето от тези права са детайлно разработени в Международните пактове за правата на човека.  По тази причина всички държави-страни са задължени да признават и защитават ползването на правата на човека, но начинът, по който тези задължения са въведени в законови разпоредби на държавите-страни, може да се различава.  Член 5 на Конвенцията, отделно от това, че изисква гаранция за това, че упражняването на правата на човека ще е свободно от расова дискриминация, не създава сам по себе си граждански, политически, икономически, социални или културни права, а предполага съществуване и признаване на тези права.  Конвенцията задължава държавите да забранят и премахнат расовата дискриминация при ползване на тези  права на човека.

2.
Винаги, когато една държава наложи ограничение върху някое от правата, изброени в член 5 на Конвенцията, което видимо се прилага за всички в рамките на нейната юрисдикция, тя трябва да гарантира, че нито като цел,  нито като ефект ограничението е несъвместимо с член 1 на Конвенцията като неразделна част от международните стандарти за правата на човека.  За да установи дали случаят е такъв, Комитетът е задължен да разследва допълнително, за да гарантира, че никакво такова ограничение не води до расовата дискриминация.

3.
Много от правата и свободите, споменати в член 5, като например правото на равнопоставеност пред трибуналите, трябва да се ползват от всички лица, живеещи в дадена държава; други, като например правото на участие в избори, на гласуване и на кандидатстване в избори са граждански права.

4.
Препоръчва се на държавите-страни да докладват за недискриминационното изпълнение на всяко от правата и свободите, цитирани в член 5 на Конвенцията поотделно.

5.
Правата и свободите, цитирани в член 5 на Конвенцията и всякакви аналогични права се защитават от държавата-страна.  Тази защита може да бъде постигната по различни начини, или с използване на обществени институции, или посредством дейностите на частни институции.  Във всеки случай, задължение на съответната държава-страна е да гарантира ефективното изпълнение на Конвенцията и да докладва за него съгласно член 9 на Конвенцията.  Доколкото частни институции въздействат върху упражняването на права или наличието на възможности, държавата-страна трябва да гарантира, че резултатът нито има за цел, нито ефекта на създаване или увековечаване на расовата дискриминация.

Обща препоръка XXI относно правото на самоопределяне
Четиридесет и осма сесия (1996 г.)(
1.
Комитетът отбелязва, че етнически или религиозни групи или малцинства се отнасят често към правото на самоопределение като основа за предполагаемо право на отделяне.  В тази връзка Комитетът желае да изрази следните възгледи.

2.
Правото на самоопределение на народите е основен принцип на международното право.  То е закрепено в член 1 на Хартата на Обединените нации, в член 1 на Международния пакт за икономически, социални и културни права и в член 1 на Международния пакт за граждански и политически права, както и в други международни документи за правата на човека.  Международният пакт за граждански и политически права предвижда правата на народите за самоопределение редом с правото на етническите, религиозните или езиковите малцинства да ползват собствената си култура, да изповядват и практикуват собствената си религия или да използват собствения си език.

3.
Комитетът подчертава, че в съгласие с Декларацията за принципите на международното право за приятелски връзки и сътрудничество между държавите в съгласие с Хартата на Обединените нации, одобрена от Генералната асамблея на Обединените нации в нейната резолюция 2625 (XXV) от 24 октомври 1970 г., задължение на държавите е да насърчават правото на самоопределение на народите.  Изпълнението на принципа на самоопределение изисква обаче от всяка държава да насърчава, посредством съвместно и отделно действие, всеобщо уважение към и спазване на  правата на човека и основните свободи в съгласие с Хартата на Обединените нации.  В този контекст Комитетът обръща внимание на правителствата на Декларацията за правата на лицата, принадлежащи към национални или етнически, религиозни и езикови малцинства, приета от Генералната асамблея в нейната резолюция 47/135 на от декември 1992 г.

4.
По отношение на самоопределението на народите се различават два аспекта.  Правото на самоопределение на народите има вътрешен аспект или с други думи, правата на всички народи да преследват свободно своето икономическо, социално и културно развитие без външна намеса.  В това отношение съществува връзка с правото на всеки гражданин да участва в управлението на обществени въпроси на всяко ниво, така както е цитирано в член 5 (в) на Международната конвенция за премахване на всички форми на расова дискриминация.  В резултат, правителствата трябва да представляват цялото население без разлика на раса, цвят на кожата, произход или национален или етнически произход.  Външният аспект на самоопределение предполага, че всички народи имат право да определят свободно политическия си статут и мястото си в международната общност, основани на принципа на равни права и илюстрирани с освобождението на народите от колониализма и със забраната да се подлагат народи на чуждо подчинение, доминиране и експлоатация.

5.
За да се уважават напълно правата на всички хора в рамките на държавата, правителства се призовават отново да се придържат към и изпълняват напълно международните документи за правата на човека и по-специално Международната конвенция за премахване на всички форми на расова дискриминация.  Загрижеността за защитата на индивидуалните права без дискриминация по расов, етнически, племенен, религиозен или друг признак трябва да е водеща в политиките на правителствата. Съгласно член 2 на Международната конвенция за премахване на всички форми на расова дискриминация и други релевантни международни документи, правителствата следва да бъдат чувствителни спрямо правата на лицата, принадлежащи към етнически групи, по-специално тяхното право да водят достоен живот, да запазват своята култура, да получават справедлив дял от плодовете на националния растеж и да имат своя роля в правителството на страната, на която са граждани.  Освен това, правителствата следва да обмислят, в рамките на съответните си конституционни рамки, предоставянето  на лицата, принадлежащи към етнически или езикови групи, съставени от техни граждани, ако е целесъобразно, правото да се занимават с дейности, които са по-специално съотносими към запазването на идентичността на тези лица или групи.

6.
Комитетът подчертава, че в съгласие с Декларацията за приятелски връзки, никое от действията на Комитета не следва да се тълкува като разрешаващо или поощряващо каквото и да е действие, което би разчленило или отслабило, напълно или частично, териториалната цялост или политическото единство на суверенни и независими държави, които се управляват в съответствие с принципа на равни права и самоопределение на народите и имат правителство, представляващо целия народ, принадлежащ към територията, без разлика на раса, вероизповедание или цвят на кожата.  По мнение на Комитета, международното право не признава общо право на народите да декларират едностранно отделяне от държава.  В това отношение, Комитетът следва възгледите, изразени в Дневен ред за мира (параграфи 17 и следващи), а именно, че раздробяването на държавите може да е пагубно за защитата на човешките права, както и за запазване на мира и сигурността.  Това не изключва обаче възможността за договорености, постигнати със свободното съгласие на всички засегнати страни.

Обща препоръка XXII относно член 5 на Конвенцията
за бежанците и преселниците

Четиридесет и девета сесия (1996 г.)(
Комитетът за премахване на расовата дискриминация,


Като съзнава факта, че задгранични военни, невоенни и/или етнически конфликти доведоха до масивни потоци от бежанци и преместването на лица на основата на етнически критерии в много части на света,


Като отчита, че Всеобщата декларация за правата на човека и Конвенцията за премахване на всички форми на расова дискриминация провъзгласяват, че всички човешки същества се раждат свободни и равни по достойнство и права и че всеки има право на всички права и свободи, изложени в тях, без какъвто и да е вид разлика, по-специално по признак раса, цвят на кожата, потекло или национален или етнически произход,


Като напомня Конвенцията от 1951 г. и Протокола от 1967 г. във връзка със статута на бежанците като основен източник на международната система за защита на бежанците по принцип,


1.
Обръща внимание на държавите-страни на член 5 на Международната конвенция за премахване на всички форми на расова дискриминация, както и на Обща препоръка XX (48) на Комитета по член 5 и повтаря, че Конвенцията задължава държавите-страни да забранят и премахнат расовата дискриминация при ползване на граждански, политически, икономически, социални и културни права и свободи;


2.
Подчертава в това отношение, че:


(a)
Всички тези бежанци и преселници имат право свободно да се върнат в своите домове на произход при условия на безопасност;


(б)
държавите-страни са задължени да гарантират, че връщането на тези бежанци и преселници е доброволно и да спазват принципа на не-въдворяване и не-експулсиране на бежанци;


(в)
Всички тези бежанци и преселници, след завръщането им в техните домове на произход, имат право да им бъде възстановена собствеността, от която са били лишени в хода на конфликта и да бъдат компенсирани подходящо за всяка собственост, която не може да им бъде възстановена.  Всякакви ангажименти или заявления относно тази собственост, направени по принуда, са без действителна сила;


(г)
Всички тези бежанци и преселници, след завръщането им в техните домове на произход, имат право да участват напълно и равноправно в обществени дела на всички нива и да имат равен достъп до обществени услуги и да получават помощ за преустрояване и възстановяване.

Обща препоръка XXIII относно правата на коренните народи

Петдесет и първа сесия (1997 г.)(
1.
В практиката на Комитета за премахване на расовата дискриминация, по-специално в изследването на докладите на държавите-страни съгласно член 9 на Международната конвенция за премахване на всички форми на расова дискриминация, положението на коренните народи е било винаги въпрос за силно внимание и загриженост.  В това отношение, Комитетът потвърждава последователно, че дискриминацията спрямо коренните народи попада в обхвата на Конвенцията и че трябва да се предприемат всички подходящи средства за борба със и премахване на тази дискриминация.

2.
Като отбелязва, че Генералната асамблея провъзгласи Международното десетилетие на коренните народи в света, започващо на 10 декември 1994, Комитетът потвърждава отново, че разпоредбите на Международната конвенция за премахване на всички форми на расова дискриминация се прилагат за коренните народи.

3.
Комитетът съзнава факта, че в много регион на света коренните народи са били, и все още биват дискриминирани и лишавани от своите човешки права и основни свободи и по-специално, че са загубили своите земи и ресурси от колонизатори, търговски компании и държавни предприятия.  Следователно, запазването на тяхната култура и тяхната историческа идентичност е било и все още е застрашено.

4.
Комитетът призовава по-специално държавите-страни да:


(a)
Признават и уважават коренната различна култура, история, език и начин на живот като обогатяване на културната идентичност на държавата и да насърчават нейното запазване;


(б)
Да гарантират, че членове на коренните народи са свободни и равни по достойнство и права, и са свободни от всяка дискриминация, по-специално на основата на коренен произход или идентичност;


(в)
Да предоставят на коренните народи условия, позволяващи устойчиво икономическо и социално развитие, съвместимо с техните културни характеристики;


(г)
Да гарантират, че членове на коренните народи имат еднакви права по отношение на ефективното участие в обществения живот и че никое решение, свързано пряко с техните права и интереси не се взема без тяхното информирано съгласие;


(д)
Да гарантират, че коренните общности могат да упражняват своите права да практикуват и възраждат своите културни традиции и обичаи и да запазват и практикуват своите езици.

5.
Комитетът по-специално призовава държавите-страни да признават и защитават правата на коренните народи да притежават, разработват, контролират и използват своите общински земи, територии и ресурси и, когато са били лишени от своите земи и територии, притежавани традиционно или по друг начин населявани или използвани без тяхното свободно и информирано съгласие, да предприемат стъпки, за да си върнат тези земи и територии.  Само когато това, по фактически причини, не е възможно, правото на реституция следва да бъде заменено с правото на точна, справедлива и бърза компенсация.  Тази компенсация следва в максимална степен да приеме формата на земи и територии.

6.
Комитетът освен това призовава държавите-страни, които имат на своите територии коренни народи, да включат в своите периодични доклади пълна информация относно положението на тези хора, като вземат под внимание всички релевантни разпоредби на Конвенцията.

Обща препоръка XXIV относно член 1 на Конвенцията

Петдесет и пета сесия (1999 г.)(
1.
Комитетът подчертава, че съгласно дефиницията, дадена в член 1, параграф 1 на Международната конвенция за премахване на всички форми на расова дискриминация, Конвенцията се отнася за всички лица, които принадлежат към различни раси, национални или етнически групи или към коренните народи.  Ако Комитетът иска да гарантира правилно обсъждане на периодичните доклади на държавите-страни, от съществено значение е държавите-страни да предоставят на Комитета колкото може повече информация относно присъствието на такива групи в рамките на тяхната територия.

2.
От периодичните доклади, представени на Комитета съгласно член 9 на Международната конвенция за премахване на всички форми на расова дискриминация, както и от друга информация, получена от Комитета, се вижда, че редица държави-страни признават присъствието на тяхна територия на някои национални или етнически групи или на коренните народи, докато други игнорират.  Определени критерии следва да се прилагат еднообразно за всички групи, по-специално броят на съответните лица, както и това, че техните раса, цвят на кожата, произход или национален или етнически произход се различават от тези на мнозинството или от други групи в рамките на населението.

3.
Някои държави-страни не събират данни за етническия или национален произход на своите граждани или на други лица, живеещи на тяхната територия, а решават по свое усмотрение, кои групи съставляват етнически групи или коренни народи, които трябва да бъдат признати и третирани като такива.  Комитетът смята, че съществува международен стандарт относно специфичните права на хората, принадлежащи към такива групи, заедно с всепризнатите норми относно равните права за всички и недискриминация, включително такива, които са включени в Международната конвенция за премахване на всички форми на расова дискриминация.  Същевременно, Комитетът обръща внимание на държавите-страни, че прилагането на различни критерии за определяне на етнически групи или коренни народи, водещи до признаването на някои и отказа да се признаят други, може да доведе до различаващо се третиране за различните групи в рамките на населението на страната.

4.
Комитетът напомня за Обща препоръка IV, която той прие на своята осма сесия през 1973 г., както и за параграф 8 на общите насоки относно формата и съдържанието на докладите, които трябва да бъдат представени от държавите-страни съгласно член 9, параграф 1 на Конвенцията (CERD/C/70/Rev.3), приканвайки държавите-страни да се стремят да включат в периодичните си доклади релевантна информация относно демографския състав на своето население, в светлината на разпоредбите на член 1 на Конвенцията, а именно, при необходимост, информация относно раса, цвят на кожата, произход и национален или етнически произход.

Обща препоръка XXV относно измеренията
на расовата дискриминация, свързани с пола

Петдесет и шеста сесия (2000 г.)

1.
Комитетът отбелязва, че расовата дискриминация не винаги засяга жените и мъжете еднакво или по същия начин.  Съществуват обстоятелства, при които расовата дискриминация засяга единствено или преди всичко жените, или засяга жените по различен начин, или в различна степен спрямо мъжете.  Такава расова дискриминация често пъти не се открива, ако не съществува изрично признание или потвърждение на различен жизнен опит на жените и мъжете, както в областта на обществения, така и на частния живот.

2.
Някои форми на расовата дискриминация могат да бъдат насочени конкретно спрямо жените поради техния пол, като например сексуално насилие, извършено срещу жени-членове на конкретни расови или етнически групи при задържане или по време на въоръжен конфликт; принудителна стерилизация на местните жени; злоупотреба с работнички в неформалния сектор или с домашни помощнички, наети в чужбина, от техните работодатели.  Расовата дискриминация може да има последици, които засягат преди всичко или единствено жените, като например бременност в резултат на изнасилване,  мотивирано от расови предубеждения; в някои общества жените-жертви на такова изнасилване, могат да бъдат подложени освен това и на изгонване.  На жените може да се пречи допълнително и вследствие липса на достъп до средства за съдебна защита и механизми за жалби срещу расовата дискриминация поради свързани с пола препятствия, като например полова дискриминация в правната система и дискриминация спрямо жените в частните сфери на живот.

3.
Като признава, че някои форми на расовата дискриминация имат уникално и специфично влияние върху жените, Комитетът ще се стреми в своята работа да отчете факторите или въпросите на пола, които могат да са свързани с расовата дискриминация.  Комитетът смята, че неговите практики в това отношение биха получили полза от разработката, във връзка с държавите-страни, на по-систематичен и последователен подход за оценка и мониторинг на расовата дискриминация спрямо жените, както и спрямо неизгодните условия, пречките и трудностите, пред които жените са изправени при пълното упражняване и ползване на техните граждански, политически, икономически, социални и културни права по признак раса, цвят на кожата, произход, или национален или етнически произход.

4.
Съобразно с това Комитетът, при изследването на формите на расова дискриминация, възнамерява да засили усилията си, за да интегрира перспективите относно пола, да включи анализ на пола, и да насърчи използването на език, включващ пола в своите заседателни работни методи, включително преразглеждане на докладите, представени от държавите-страни, включително забележки, механизми за ранно предупреждение и процедури за спешно действие, както и общи препоръки.

5.
Като част от методиката за пълно отчитане на свързаните с пола измерения на расовата дискриминация, Комитетът ще включи в своите заседателни работни методи анализ на връзката между пола и расовата дискриминация, отделяйки специално внимание на:


(a)
Формата и проявата на расовата дискриминация;


(б)
Обстоятелствата, при които се случва расовата дискриминация;


(в)
Последиците на расовата дискриминация; и


(г)
Наличието и достъпността на средства за съдебна защита и механизмите за жалби относно расовата дискриминация.

6.
Като отбелязва, че докладите, представени от държавите-страни често пъти не съдържат конкретна или достатъчна информация относно изпълнението на Конвенцията по отношение на жените, от държавите-страни се иска да опишат, колкото може по-добре в количествено и качествено отношение факторите, които засягат и трудностите, които се изпитват за гарантиране на равноправно ползване от жените, без расова дискриминация, на правата съгласно Конвенцията.  Данните, които бяха категоризирани по раса или етнически произход, и които след това се детайлират по пол в рамките на тези расови или етническа групи, ще позволят на държавите-страни по Конвенцията и на Комитета да идентифицират, сравнят и предприемат стъпки за отстраняване на форми на расовата дискриминация спрямо жените, които инак могат да останат незабелязани и неадресирани.
Обща препоръка XXVI относно член 6 на Конвенцията

Петдесет и шеста сесия (2000 г.)

1391-васреща, 20 март 2000 г.

1.
Комитетът за премахване на расовата дискриминация смята, че степента, в която актове на расова дискриминация и расови обиди увреждат възприятието за собствена стойност и репутация на засегнатата страна, се подценява често пъти

2.
Комитетът уведомява държавите-страни, че по негово мнение правото да се търси справедлива и адекватна компенсация или удовлетворение за всяка щета, понесена в резултат на такава дискриминация, което е въплътено в член 6 на Конвенцията, не задължително се гарантира единствено с наказание на извършителя на дискриминацията; същевременно, съдилищата и други компетентни органи следва да обсъдят присъждането на финансови компенсация за щета - материална или морална, претърпяна от жертва, винаги когато е целесъобразно.

Обща препоръка XXVII относно дискриминацията срещу ромите

Петдесет и седма сесия (2000 г.) 

1399-та среща, 24 Март 2000 г.

Комитетът за премахване на расовата дискриминация,


Като има предвид заявленията от държавите-страни до Международната конвенция за премахване на всички форми на расова дискриминация, техните периодични доклади, представени в съответствие с член 9 на Конвенцията, както и заключителните забележки , приети от Комитета във връзка с разглеждането на периодичните доклади на държавите-страни,


Като организира тематична дискусия по въпроса за дискриминацията срещу ромите и, след като получи изказванията на членовете на Комитета, както и изказванията на експерти от органи на Обединените нации и от други органи по конвенции и от регионални организации,


Като освен това получи изказванията на заинтересовани неправителствени организации, както устно по време на неформалната среща, организирана с тях, така и посредством писмена информация,


Като взема под внимание разпоредбите на Конвенцията,


Препоръчва на държавите-страни по Конвенцията, отчитайки конкретната ситуация, да приемат в полза на членовете на ромските общности, между другото, всички или част от следните мерки, в зависимост от ситуацията.

1.  Мерки от общ характер

1.
Да преразгледат и въведат или подобрят законодателството, ако е необходимо, за да премахнат всички форми на расова дискриминация спрямо ромите, както и спрямо други лица или групи, в съответствие с Конвенцията.

2.
Да приемат и изпълнят национални стратегии и програми и изразят решителна политическа воля и морално лидерство, с оглед да подобрят положението на ромите и тяхната защита срещу дискриминация от страна на публични органи, както и на всяко лице или организация.

3.
Да уважават желанията на ромите по отношение на названието, което искат да им бъде дадено и групата, към която искат да принадлежат.

4.
Да гарантират, че законодателството относно гражданството и натурализацията не е дискриминационно спрямо членовете на ромските общности.

5.
Да вземат всички необходими мерки, за да избегнат всяка форма на дискриминация спрямо имигранти или търсещи убежище с ромски произход.

6.
Да вземат под внимание, във всички планирани и изпълнявани програми и проекти и всички предприети мерки, положението на ромските жени, които са често пъти жертви на двойна дискриминация.

7.
Да вземат подходящи мерки, за да обезпечат за членовете на ромските общности ефективни средства за съдебна защита и да гарантират, че се отдава пълна и незабавна справедливост в случаи на нарушения на техните основни права и свободи.

8.
Да разработят и поощрят подходящи методи за комуникация и диалог между ромските общности и централните и местни органи на властта.

9.
Да се стремят, поощрявайки истински диалог, консултации или други подходящи средства, да подобряват връзките между ромските и неромските общности, по-специално на местно ниво, с оглед насърчаване на толерантността и преодоляването на предразсъдъците и отрицателните стереотипи от двете страни, насърчаване на усилията за съгласуване и адаптация и избягване на дискриминация и да гарантират, че всички лица се ползват напълно от своите човешки права и свободи.

10.
Да признаят неправдите, извършени по време на Втората световна война по отношение на ромските общности с тяхното депортиране и изтребление и да обсъдят начини за тяхното компенсиране.

11.
Да вземат необходимите мерки, в сътрудничество с гражданското общество, и инициират проекти за развитие на политическата култура и възпитат населението като цяло в дух на недискриминация, уважение към другите и толерантност, по-специално по отношение на ромите.

2.  Мерки за защита срещу расовото насилие

12.
Да гарантират защита на сигурността и интегритета на ромите, без никаква дискриминация, като се приемат мерки за предотвратяване на расово мотивирани актове на насилие срещу тях; да гарантират незабавно действие от страна на полицията, прокурорите и съдебната власт за разследване и наказване на такива актове; и да гарантират, че извършителите, независимо дали са държавни служители или други лица, не се ползват от никаква степен на безнаказаност.

13.
Да вземат мерки за предотвратяване използването на незаконна сила от полицията срещу ромите, по-специално във връзка с арестуване и задържане.

14.
Да поощряват подходящи мероприятия за комуникация и диалог между полицията и ромските общности и асоциации, с оглед предотвратяване на конфликти на основата на расови предразсъдъци и борбата с актове на расово мотивирано насилие срещу членове на тези общности, както и срещу други лица.

15.
Да поощряват набирането на членове на ромските общности в полицията и други правоприлагащи органи.

16.
Да насърчават дейност в райони след конфликти, от страна на държавите-страни и на други отговорни държави или органи, за предотвратяване на насилие спрямо и насилствено преместване на членове на ромските общности.

3.  Мерки в областта на образованието

17.
Да подкрепят включване в училищната система на всички деца с ромски произход и да действат така, че да намалят процентите на отпадналите от училище, по-специално сред ромските момичета, и за тези цели, да си сътрудничат активно с ромските родители, асоциации и местни общности.

18.
Да възпрепятстват и максимално избягват сегрегацията на ромските студенти, като се държи отворена възможността за двуезиково обучение или обучение на майчин език; за целта, да се стремят да повишат качеството на образованието във всички училища и нивото на постиженията на малцинствената общност в училищата, да набират училищен персонал измежду членове на ромските общности и да насърчават междукултурното обучение.

19.
Да обсъдят приемането на мерки в полза на ромските деца, в сътрудничество с техните родители, в областта на образованието.

20.
Да действат решително за премахване на всяка дискриминация или расово преследване на ромските студенти.

21.
Да вземат необходимите мерки, за да гарантират процеса на основно образование за ромските деца от странстващите общности /пътуващите ромски общности/, включително като се приемат временно в местни училища, във временни класове на местата на лагеруване, или като се използват нови технологии за задочно образование.

22.
Да гарантират, че техните програми, проекти и кампании в областта на образованието отчитат неравностойното положение на ромските момичета и жени.

23.
Да предприемат спешни и продължителни мерки за обучение на учители, възпитатели и асистенти измежду ромските студенти.

24.
Да действат за подобряване на диалога и комуникацията между обучаващия персонал и ромските деца, ромските общности и родители, като се използват по-често асистенти, избрани измежду ромите.

25.
Да гарантират адекватни форми и схеми на обучение на членове от ромските общности в извънучилищна възраст, за да се подобри грамотността на възрастните между тях.

26.
Да се включат в учебници, на всички подходящи нива, глави относно историята и културата на ромите, и се поощрява и подкрепя публикуването и разпространението на книги и други печатни материали, както и разпространението на телевизионни и радио програми, ако е необходимо, относно тяхната история и култура, включително на езиците, които те говорят.

4.  Мерки за подобряване на условията на живот

27.
Да приемат или направят по-ефективно законодателството, забраняващо дискриминация при наемане на работа и всички дискриминационни практики на трудовия пазар, засягащи членове на ромските общности, и да ги защитават срещу такива практики.

28.
Да вземат специални мерки за насърчавате на заетостта на ромите в държавната администрация и в институциите, както и в частните компании.

29.
Да приемат и изпълняват, винаги когато е възможно, на централно или местно ниво, специални мерки в полза на ромите при наемане на държавна работа, като например при държавни поръчки и други дейности, предприети или финансирани от правителството, или обучаване на ромите в различни умения и професии.

30.
Да разработват и изпълняват политики и проекти, насочени към избягване на сегрегация на ромските общности при жилищно настаняване; включване на ромските общности и асоциации като партньори заедно с други лица в изграждането на жилищни проекти, рехабилитация и поддръжка.

31.
Да действат твърдо срещу всякакви дискриминационни практики, засягащи ромите, основно от страна на местни органи и частни собственици, по отношение на заселването и достъпа до жилища; да действат твърдо срещу местни мерки за отказ на местожителство и незаконно експулсиране на ромите, и да се въздържат от разполагане на ромите в лагери извън населените райони, които са изолирани и без достъп до здравеопазване и други възможности.

32.
Да вземат необходимите мерки, ако е необходимо, за да предложат на ромските номадски групи или на странстващи роми места за къмпинг на техните каравани, с всички необходими удобства.

33.
Да гарантират на ромите еднакъв достъп до здравеопазване и услуги на социално осигуряване и да премахнат всякакви дискриминационни практики спрямо тях в тази област.

34.
Да инициират и изпълняват програми и проекти в областта на здравеопазването за ромите, основно за жените и децата, като се вземе под внимание тяхното неравностойно положение, дължащо се на изключителна бедност и ниско ниво на образование, както и на културните различия; да включват ромски асоциации и общности и техни представители, основно жени, при проектиране и изпълнение на здравни програми и проекти по отношение на ромските групи.

35.
Да възпрепятстват, премахнат и адекватно наказват всякакви дискриминационни практики във връзка с достъпа на членове на ромските общности до всички места и услуги, предназначени за използване от широката общественост, включително ресторанти, хотели, театри и музикални зали, дискотеки и други.

5.  Мерки в областта на медиите

36.
Да действат при необходимост за премахване на всякакви представи за расово или етническо превъзходство, расова омраза и подстрекателство към дискриминация и насилие срещу ромите в медиите, в съответствие с разпоредбите на Конвенцията.

37.
Да насърчават информираността между професионалистите от всички медии относно особената отговорност да не разпространяват предразсъдъци и да избягват съобщения относно инциденти, включващи отделни членове на ромските общности по начин, осъждащ тези общности като цяло.

38.
Да разработват образователни и медийни кампании с цел възпитаване на обществеността по отношение на живота, обществото и културата на ромите и значението на изграждането на инклузивно/включващо/ общество, като същевременно се уважават човешките права и идентичността на ромите.

39.
Да насърчават и улесняват достъпа на ромите до медиите, включително до вестници и телевизионни и радио програми, създаването на техни собствени медии, както и обучението на ромски журналисти.

40.
Да насърчават методите за самонаблюдение и контрол на медиите, посредством кодекс на поведение за медийните организации, за да се избягват расисткия, дискриминационния  или предубеден език.

6.  Мерки относно участие в обществения живот

41.
Да предприемат необходимите стъпки, включително специални мерки, за да гарантират равни възможности за участие на ромските малцинства или групи във всички централни и местни правителствени органи.

42.
Да разработват методи и структури за съгласуване с ромските политически партии, асоциации и представители, както на централно, така и на местно ниво, при разглеждане на проблеми и приемане на решения по тревожни въпроси, засягащи ромските общности.

43.
Да включват ромските общности и асоциации и техни представители в най-ранните етапи на разработка и изпълнение на политики и програми, които ги засягат и да гарантират достатъчна прозрачност относно тези политики и програми.

44.
Да насърчават по-голяма осведоменост между членове на ромските общности относно необходимостта от по-активното им участие в обществения и социалния живот и поощряване на собствените им интереси, например образованието на децата им и тяхното участие в професионалното обучение.

45.
Да организират програми за обучение на ромски държавни служители и представители, както и за предполагаеми кандидати за такива отговорности, насочени към подобряване на техните политически, тактически и административни умения.


Комитетът освен това препоръчва:

46.
Държавите-страни да включват в периодичните си доклади, в подходяща форма, данни относно ромските общности в рамките на тяхната юрисдикция, включително статистически данни по отношение на ромското участие в политическия живот, както и относно тяхното икономическо, социално и културно положение, включително от гледна точка на пола, и информация относно изпълнението на настоящата обща препоръка.

47.
Междуправителствените организации, в своите проекти за сътрудничество и помощ за различните държави-страни, в зависимост от ситуацията, обръщат внимание на положението на ромските общности и благоприятстват тяхното икономическо, социално и културно развитие.

48.
Върховният комисар за човешки права обмисля създаването на фокусна точка за ромски въпроси в рамките на офиса на Върховния комисар.


Комитетът в допълнение препоръчва:

49.
Световната Конференция срещу расизма, расовата дискриминация, ксенофобията и свързаната с тях нетолерантност да обърнат надлежно внимание на горните препоръки, като вземе под внимание мястото на ромските общности между общностите, които са в най-неравностойно положение и най-често подложени дискриминация в съвременния свят.

Обща препоръка XXVIII относно последващата дейност след Световната Конференция срещу расизма, расовата дискриминация, ксенофобията и свързаната с тях нетолерантност

Шестдесета сесия (2002 г.)

1424-та среща, 16 август 2000 г.

Комитетът за премахване на расовата дискриминация,


Като приветства приемането на Декларацията от Дърбан и Програмата за действие на Световната Конференция срещу расизма, расовата дискриминация, ксенофобията и свързаната с тях нетолерантност и разпоредбите на резолюция 56/266 на Генералната асамблея, които подкрепят или са предназначени да гарантират изпълнението на тези инструменти,


Като приветства факта, че инструментите, приети в Дърбан, решително препотвърждават всички основни ценности и стандарти на Международната конвенция за премахване на всички форми на расова дискриминация,


Като напомня, че Декларацията от Дърбан и Програмата за действие цитира Международната конвенция за премахване на всички форми на расова дискриминация като главен инструмент за борба с расизма, расовата дискриминация, ксенофобията и свързаната с тях нетолерантност,


Като отбелязва по-специално тържественото заявление в Декларацията от Дърбан, че всеобщото придържане към и пълното изпълнение на Международната конвенция за премахване на всички форми на расова дискриминация са от върховно значение за насърчаване на равенство и недискриминация в света,


Като изразява удовлетворението си от признаването на ролята и приноса на Комитета в борбата срещу расовата дискриминация,


Като съзнава собствените си отговорности за стъпките, следващи след Световната Конференция и необходимостта от засилване на своя капацитет за поемане на тези отговорности,


Като подчертава жизнената роля на неправителствените организации в борбата срещу расовата дискриминация и като приветства техния принос по време на Световната Конференция,


Като отбелязва признаването от Световната Конференция на важната роля, която националните институции за човешките права играят в борбата срещу расизма и расовата дискриминация, и необходимостта от засилване на тези институции и снабдяване то им с по-големи ресурси,


1.
Препоръчва на държавите:

I.  Мерки за засилване изпълнението на Конвенцията


(a)
Ако все още не са го направили, да се присъединят към Международната конвенция за премахване на всички форми на расова дискриминация с оглед на всеобща ратификация до 2005 г.;


(б)
Ако все още не са го направили, да помислят за незадължителната декларация, предвидена съгласно член 14 на Конвенцията;


(в)
Да изпълнят задълженията си за отчитане съгласно Конвенцията, представяйки своевременно докладите в съгласие със съответните указания;


(г)
Да обсъдят оттегляне на резервите си спрямо Конвенцията;


(д)
Да положат по-големи усилия за информиране на обществеността относно съществуването на механизъм за жалби съгласно член 14 на Конвенцията;


(е)
Да вземат под внимание съответните части от Декларацията от Дърбан и Програмата за действие при изпълнение на Конвенцията в националния им правен ред, по-специално по отношение на членове 2 до 7 на Конвенцията;


(ж)
Да включат в периодичните си доклади информация относно плановете за действие или други мерки, които се предприели за изпълнение на Декларацията от Дърбан и Програмата за действие на национално ниво;


(з)
Да разпространят Декларацията от Дърбан и Програмата за действие по подходящ начин и предоставят на Комитета информация относно усилията в това отношение под раздела за периодичните им доклади относно член 7 на Конвенцията;

II.  Мерки за засилване функционирането на Комитета


(и)
Да обсъдят създаването на подходящи национални механизми за мониторинг и оценка, за да гарантират това, че са предприети всички подходящи стъпки за изпълнение на заключителните забележки и общите препоръки на Комитета;


(й)
Да включат в периодичните си доклади до Комитета подходяща информация относно последващата дейност след тези заключителни забележки и препоръки;


к)
Да ратифицират поправката на член 8, параграф 6 на Конвенцията, приета на 15 януари 1992 г. на 14-тата среща на държавите-страни по Конвенцията и одобрена от Генералната асамблея в нейната резолюция 47/111 от 15 декември 1992 г.;


(л)
Да продължат да си сътрудничат с Комитета с оглед насърчаване на ефективното изпълнение на Конвенцията;


2.
Препоръчва освен това:


(a)
Националните институции за правата на човека да помагат на съответните си държави да изпълнят задълженията си за отчитане и да контролират отблизо следването на заключителните забележки и препоръки на Комитета;


(б)
Неправителствените организации да продължат своевременно да предоставят на  Комитета релевантна информация, за да за да се засили сътрудничеството му с тях;


(в)
Офисът на Върховния комисар за човешки права да продължи усилията си за повишаване на информираността относно работата на Комитета;


(г)
Компетентните органи на Обединените нации да предоставят на Комитета адекватни ресурси, които да му позволят пълно изпълнение на мандата му;


3.
Изразява своята готовност:


(a)
Да си сътрудничи напълно с всички релевантни институции от системата на Обединените нации, по-специално с Офиса на Върховния комисар по правата на човека, при изпълнение на Декларацията от Дърбан и Програмата за действие;


(б)
Да си сътрудничи с петте независими видни експерти, които ще бъдат назначени от Генералния секретар за улесняване изпълнението на препоръки на Декларацията от Дърбан и Програмата за действие;


(в)
Да координира дейностите си с другите органи за правата на човека,създадени по силата на  Конвенции, с оглед постигане на по-ефективно изпълнение на Декларацията от Дърбан и Програмата за действие;


(г)
Да отчете всички аспекти на Декларацията от Дърбан и Програмата за действие относно изпълнението на своя мандат.

Обща препоръка XXIX относно член 1, параграф 1 
на Конвенцията (Произход)

Шестдесет и първа сесия (2002 г.) 

1517-та среща, 19 март 2002 г.

Комитетът за премахване на расовата дискриминация,


Като напомня условията на Всеобщата декларация за правата на човека, съгласно която всички хора се раждат свободни и равни по достойнство и права и имат право на залегналите там права и свободи, без каквато и да е разлика, включително раса, цвят на кожата, пол, език, религия, социален произход, рождение или друг статут, 


Като напомня също условията на Виенската декларация и Програмата за действие на Световната конференция по правата на човека, съгласно които задължение на държавите е, независимо от политическата, икономическа и културна система, да насърчават и защитават всички права на човека и  основни свободи,


Като потвърждава отново своята обща препоръка XXVIII, в която Комитетът изразява възторжена подкрепа за Декларацията от Дърбан и Програмата за действие на Световната конференция срещу расизма, расовата дискриминация, ксенофобията и свързаната с тях нетолерантност,


Като потвърждава отново също и осъждането на дискриминацията спрямо лица от азиатски и африкански произход и туземни и други форми на произход в Декларацията от Дърбан и Програмата за действие,


Като основава своето действие на разпоредбите на Международната конвенция за премахване на всички форми на расова дискриминация, която се стреми да премахне дискриминацията на основата на раса, цвят на кожата, произход, или национален или етнически произход,


Като потвърждава последователното виждане на Комитета, че терминът “произход” в член 1, параграф 1 на Конвенцията се отнася не само за “раса” и има значение и приложение, допълващо другите забранени признаци на дискриминация,


Като потвърждава енергично отново, че дискриминацията по признак “произход” включва дискриминация спрямо членове на общности на основата на форми на социално разделение, като например каста и аналогични системи на наследен статут, анулиращ или нарушаващ равното им ползване на човешки права,


Като отбелязва, че съществуването на тази дискриминация стана явно от изследването на докладите на редица държави-страни по Конвенцията, направено от Комитета,


Като организира тематична дискусия относно дискриминацията по признак произход и, след като получи изказвания от членове на Комитета, както и изказвания от някои правителства и членове на други органи на Обединените нации, особено експерти от Подкомисията за насърчаване и защита на човешките права,


След като получи изказвания от голям брой заинтересувани неправителствени организации и индивиди, устно и посредством писмена информация, предоставящи на Комитета допълнителни доказателства за размера и устойчивостта на дискриминацията по признак произход в различните региона на света,


Като заключава, че трябва да се положат нови усилия, и да се задълбочат сегашните усилия на ниво вътрешно законодателство и практика, за да се премахне този бич на дискриминация по признак произход и се дадат права на общностите, засегнати от него,


Като одобрява усилията на онези държави, които са взели мерки за премахване на дискриминацията по признак произход и изправяне на последиците от нея,


Като поощряват силно онези засегнати държави, на които все още предстои да признаят и обърнат внимание на това явление и предприемат стъпки в тази посока,


Като напомня позитивния дух, в който се водят диалозите между Комитета и правителствата по въпроса за дискриминация по признак произход и като очаква и по-нататък такива конструктивни диалози,


Като придава максимално значение на своята продължаваща работа в борба с всички форми на дискриминация по признак произход,


Като силно заклеймява дискриминацията по признак произход, като например дискриминация по признак каста и аналогични системи на наследен статут, като нарушение на Конвенцията,


Препоръчва на държавите-страни, ако е необходимо с оглед техните особени обстоятелства, да приемат някои от или всички мерки, изброени тук по-долу:

1.  Мерки от общ характер


(a)
Стъпки за идентифициране на общности по признак произход под тяхната юрисдикция, които страдат от дискриминация, особено по признак каста и аналогични системи на наследен статут, и чието съществуване може да се разпознае на основата на различни фактори, включително някои или всички, изброени тук по-долу:  невъзможност или ограничена възможност да се промени наследен статут; социално принудени ограничения за брак извън общността; лична и обществена сегрегация, включително при жилищата и образованието, достъп до обществени пространства, места на поклонение и обществени източници на храна и вода; ограничаване на свободата за отказ от наследствени професии или унизителна или опасна работа; подлагане на дългова зависимост; подлагане на безчовечни проповеди, отнасящи се за замърсяване или неприкосновеност (на кастата); и всеобща липса на уважение към тяхното човешко достойнство и равенство;


(б)
Да обсъдят вмъкване в националната конституция на изрична забрана за дискриминация по признак произход;


(в)
Да преразгледат и въведат или подобрят законодателството, за да обявят за незаконни всички форми на дискриминацията по признак произход, в съответствие с Конвенцията;


(г)
Да изпълняват решително законодателството и другите действащи мерки;


(д)
Да формулират и въведат комплексна национална стратегия с участие на членове на засегнатите общности, включително специални мерки в съответствие с членове 1 и 2 на Конвенцията, за да премахнат дискриминацията по признак произход спрямо членовете на групите;


(е)
Да приемат специални мерки в полза на групи и общности по признак произход, за да гарантират ползването им на човешки права и основни свободи, по-специално по отношение на достъпа до обществени функции, заетост и образование;


(ж)
Да установят законови механизми, посредством засилване на съществуващите институции или създаване на специализирани институции, да поощряват уважението към равните човешки права на членовете на общности по признак произход;


(з)
Да обяснят на широката общественост значението на програмите за позитивно действие, за справяне с положението на жертвите на дискриминацията по признак произход;


(и)
Да поощряват диалога между членовете на общностите и членовете на други социални групи по признак произход;


(й)
Да провеждат периодични анкети относно действителността относно дискриминацията по признак произход и предоставят детайлизирана информация в своите доклади до Комитета относно географското разпространение и икономическите и социални условия на общностите по признак произход, включително от гледна точка на пол;

2.
Множествена дискриминация по признак произход спрямо жени-членове на общности


(к)
Да вземат под внимание, във всички планирани и изпълнявани програми и проекти и всички предприети мерки, положението на жените - членове на общности, като жертви на множествена дискриминация, сексуална експлоатация и насилствена проституция;


(л)
Да вземат всички необходими мерки за премахване на множествената дискриминация, включително дискриминацията по признак произход спрямо жените, по-специално в областите на личната сигурност, заетостта и образованието;


(м)
Да предоставят детайлизирани данни относно положението на жените, засегнати от дискриминация по признак произход;

3.  Сегрегация


(н)
Да наблюдават и докладват за тенденциите, предизвикващи сегрегацията на общности по признак произход и да работят за изкореняване на негативните последици в резултат на тази сегрегация;


(о)
Да се задължат да възпрепятстват, забранят и премахнат практики на сегрегация, насочени срещу членове на общности по признак произход, включително при жилищата, образованието и заетостта;


(п)
Да гарантират за всекиго правото на равноправен и недискриминационен достъп до всяко място или услуга, предназначени за ползване от широката общественост;


(р)
Да предприемат стъпки за насърчаване на смесените общности, в които членове на засегнатите общности са интегрирани с други елементи на обществото и да гарантират, че услугите за тези селища са еднакво достъпни за всички;

4.
Разпространение на речта на омразата, включително посредством средствата за масово осведомяване и Интернет


(с)
Да предприемат мерки срещу всяко разпространение на идеи за кастово превъзходство и непълноценност или такива, които се опитват да оправдават насилие, омраза или дискриминация спрямо общности по признак произход;


(т)
Да предприемат строги мерки срещу всяко подстрекателство към дискриминация или насилие срещу общностите, включително посредством Интернет;


(у)
Да предприемат мерки за повишаване на информираността между професионалистите от медиите относно характера и обхвата на дискриминация по признак произход;

5.  Администриране на правосъдието

(ф)
Да предприемат необходимите стъпки за гарантиране на равен достъп до съдебната система за всички членове на общностите по признак произход, включително като предоставят правна помощ, улесняват груповите искове и поощряват неправителствените организации да защитават общностните права;


(х)
Да гарантират, ако е целесъобразно, че съдебните решения и официалните действия, предприети за забрана на дискриминацията по признак произход, се съблюдават напълно;


(ц)
Да гарантират съдебното преследване на лицата, извършващи престъпления срещу членове на общности по признак произход и да предвидят адекватна компенсация за жертвите на тези престъпления;


(ч)
Да поощряват набирането на членове на общности по признак произход в полицията и в други правоприлагащи органи;


(ш)
Да организират програми за обучение на държавни служители и правоприлагащи органи с оглед предотвратяване на несправедливости на основата на предразсъдъци срещу общности по признак произход;


(щ)
Да поощряват и улесняват конструктивния диалог между полицията и други правоприлагащи органи и членовете на общностите;

6.  Граждански и политически права


(аа)
Да гарантират, че органите на всички нива в съответната страна включват членове на общности по признак произход в решенията, които ги засягат;


(бб)
Да предприемат специални и конкретни мерки, за да гарантират на членовете на общности по признак произход правото да участват в избори, да гласуват и да бъдат предлагани за избиране на основата на равно и всеобщо избирателно право, както и да имат надлежно представителство в правителството и в законодателните органи;


(вв)
Да насърчават информираността между членове на общностите относно значението на тяхното активно участие в обществения и политическия живот, и да премахнат пречките за това участие;


(гг)
Да организират учебни програми за подобряване на уменията за изготвянето на политики и държавно администриране на държавни служители и политически представители, принадлежащи към общности по признак произход;


(дд)
Да предприемат стъпки за идентифициране на районите, предразположени към насилие по признак произход, за предотвратяване на проявата на такова насилие;


(ее)
Да предприемат решителни мерки за гарантиране правото на брак за членове на общности по признак произход, които желаят да сключат брак извън общността;

7.  Икономически и социални права


(жж)
Да изготвят, приемат и изпълняват планове и програми за икономическо и социално развитие на равноправна и недискриминационна основа;


(зз)
Да предприемат значителни и ефективни мерки за изкореняване на бедността между общностите по признак произход и за борба с тяхното социално изключване или маргинализация;


(ии)
Да работят с междуправителствени организации, включително с международни финансови институции, за да гарантират, че подкрепяните от тях проекти за развитие или помощ, отчитат икономическото и социалното положение на членовете на общности по признак произход;


(йй)
Да предприемат специални мерки за насърчаване на заетостта на членовете на засегнатите общности в държавния и частния сектор;


(кк)
Да разработят или усъвършенстват законодателството и практиката, забраняващи конкретно всички дискриминационни практики по признак произход по отношение на заетостта и трудовия пазар;


(лл)
Да предприемат мерки срещу публични органи, частни компании и други асоциации, които разследват историята за произхода на кандидати за работни места;


(мм)
Да предприемат мерки срещу дискриминационни практики на местни органи или частни собственици по отношение на местожителството и достъпа до адекватни жилища за членовете на засегнатите общности;


(нн)
Да гарантират равен достъп до услуги на здравеопазването и социалното осигуряване за членовете на общности по признак произход;


(оо)
Да включват засегнатите общности при проектиране и изпълнение на здравни програми и проекти;


(пп)
Да предприемат мерки за справяне с особената уязвимост на децата от общности по признак произход, по отношение на експлоатацията на детския труд;


(рр)
Да предприемат решителни мерки за премахване на дълговата зависимост и унижаващите условия на труд, свързани с дискриминация по признак произход;

8.  Право на образование


(сс)
Да гарантират, че държавните и частните образователни системи включват деца от всички общности и не изключват никакви деца по признак произход;


(тт)
Да намалят процентите на отпадналите от училище деца от всички общности, по-специално по отношение на деца от засегнатите общности, като специално внимание се обърне на положението на момичетата;


(уу)
Да се борят с дискриминацията от страна на държавни или частни органи, както и с всяко преследване на студенти, които са членове на общности по признак произход;


(фф)
Да предприемат необходимите мерки, в сътрудничество с гражданското общество, за възпитаване на населението като цяло в дух на недискриминация и уважение към общностите, обект на дискриминация по признак произход;


(хх)
Да преразгледат всяка формулировка в учебниците, която предава стереотипни или унижаващи изображения, източници, имена или мнения относно общности по признак произход и да ги заменят с изображения, източници, имена и мнения, предаващи послание за вътрешно присъщо достойнство на всички човешки същества и равенство на техните човешки права.
Обща препоръка ХХХ: Дискриминация срещу неграждани
 01.10.2004г.
	


Комитетът за  премахване  на расовата дискриминация, 
Като се позовава на Хартата на Обединените нации и на Всеобщата декларация за  правата на човека, съгласно която всички човешки същества са родени свободни и равни по достойнство и права и имат право на закрепените в хартата права и свободи без каквото и да е разграничение, и на Международния пакт за икономически, социални и културни права, на Международния пакт за граждански и политически права и на Международната конвенция за премахване  на всички форми на расова дискриминация, 

Като се позовава на Декларацията от Дърбън, в която Световната конференция против расизма, расовата дискриминация, ксенофобията и свързаната с тях нетърпимост признава, че ксенофобията спрямо неграждани, по-специално преселници, бежанци и търсещи убежище, съставлява един от главните източници на съвременен расизъм и че нарушения на човешките права спрямо членове на такива групи се случват на различни места в контекста на дискриминационни, ксенофобски и расистки практики, 

Като отбелязва, че на основата на Международната конвенция за премахване  на всички форми на расова дискриминация и на Общи препоръки XI и XX, от прегледа на докладите на държавите-страни по Конвенцията се разбра, че групи, които не са преселници, бежанци и търсещи убежище също предизвикват тревога, включително неграждани без документи и лица, които не могат да докажат националност по отношение на държавата, на чиято територия живеят, дори когато тези лица са живели през целия си живот на същата територия, 

Като организира тематична дискусия по въпроса за дискриминацията срещу неграждани и получи мнения от членове на комитета и държавите-страни по конвенцията, както и мнения на експерти от други органи на Обединените нации, от специализирани агенции и от неправителствени организации, 

Като съзнава необходимостта от изясняване на отговорностите на държавите-страни по Международната конвенция за елиминиране на всички форми на расова дискриминация по отношение на неграждани, 

Като основава своето действие на разпоредбите на Конвенцията, по-специално на член 5, който изисква държавите-страни да забранят и елиминират дискриминацията по признак раса, цвят, потекло, и национален или етнически произход при ползване от всички лица на граждански, политически, икономически, социални и културни права и свободи, 

Потвърждава, че: 


I. Отговорности на държавите-страни по Конвенцията


1. Член 1, параграф 1 на Конвенцията дефинира расовата дискриминация. Член 1, параграф 2 предвижда възможността да се прави разлика между граждани и неграждани. Член 1, параграф 3 обявява, че относно националност, гражданство или натурализация, правните разпоредби на държавите-страни не трябва да са дискриминационни спрямо никоя конкретна националност; 

2. Член 1, параграф 2 трябва да се тълкува така, че да се избегне подкопаване на основната забрана на дискриминацията; следователно, той не следва да се тълкува като намаляващ по някакъв начин правата и свободите, признати и провъзгласени, по-специално, във Всеобщата декларация за човешките права, в Международния пакт за икономически, социални и културни права и в Международния пакт за граждански и политически права; 

3. Член 5 на Конвенцията включва задължението на държавите-страни по нея да забранят и елиминират расовата дискриминация при ползване на граждански, политически, икономически, социални и културни права. Въпреки че някои от тези права, като например правото на участие в избори, правото на гласуване и на кандидатстване на избори може да бъде ограничено за граждани, човешките права се ползват по принцип от всички лица. Държавите-страни не са задължени да гарантират равенство между граждани и неграждани при ползване на тези права в степента, призната по международното право; 

4. Съгласно Конвенцията, диференцираното третиране въз основа на гражданство или имиграционен статут съставлява дискриминация, ако критериите за тази диференциация, оценена в светлината на целите и замислите на Конвенцията, не се прилагат в съответствие със законова цел и не са пропорционални на постигането на тази цел. Диференциацията в обхвата на член 1, параграф 4 на Конвенцията, отнасяща се за специални мерки, не се смята за дискриминационна; 

5. Държавите-страни по конвенцията имат задължението да представят пълен отчет за законодателството по отношение на неграждани и неговото изпълнение. Освен това, държавите-страни по конвенцията следва да включват в периодичните си доклади, в подходяща форма, социално-икономически данни относно населението  - неграждани в рамките на тяхната юрисдикция, включително данни, разделени по пол и национален или етнически произход; 

Препоръчва, 

На основата на тези общи принципи, държавите-страни по Конвенцията, съобразно техните специфични обстоятелства, да приемат следните мерки: 


II. Мерки от общ характер


6. Да преразгледат и ревизират при необходимост законодателството, за да гарантират, че това законодателство е в пълно съответствие с Конвенцията, по-специално относно ефективното ползване на правата, споменати в член 5, без дискриминация; 

7. Да гарантират, че законодателните гаранции спрямо расовата дискриминация се прилагат за неграждани независимо от техния имиграционен статут, и че изпълнението на законодателството няма дискриминационен ефект върху неграждани; 

8. Да обърнат по-голямо внимание на въпроса за множествената дискриминация, пред която са изправени неграждани, по-специално децата и съпругите на работници неграждани, да се въздържат от прилагане на различни стандарти за третиране спрямо негражданки, съпруги на граждани и неграждани, съпрузи на гражданки, като докладват за всякакви такива практики и предприемат всички необходими стъпки за справяне с нея; 

9. Да гарантират, че имиграционните политики нямат ефект на дискриминиране на индивиди по признак раса, цвят, потекло, или национален или етнически произход; 

10. Да гарантират, че всякакви мерки, предприети в борбата с тероризма, не дискриминират, целенасочено или като последица, по признак раса, цвят, потекло, или национален или етнически произход, и че негражданите не са подложени на расово или етническо профилиране или стереотипиране; 


III. Защита спрямо проповядване на омраза и расово насилие


11. Да предприемат стъпки за справяне с ксенофобски отношения и поведение спрямо неграждани, по-специално проповядване на омраза и расово насилие, както и за насърчаване на по-добро разбиране на принципа на недискриминация по отношение на ситуацията на негражданите; 

12. Да предприемат решително действие,  за да се противопоставят на всяка тенденция за нарочване, заклеймяване, стереотипиране или профилиране по признак раса, цвят, потекло, и национален или етнически произход, по отношение на членовете на групи население "неграждани", особено от страна на политици, висши чиновници, преподаватели и медиите, по Интернет и други мрежи за електронна комуникация и в обществото като цяло; 


IV. Достъп до гражданство


13. Да гарантират, че конкретни групи неграждани не се дискриминират по отношение на достъп до гражданство или натурализация, и че ще обърнат нужното внимание на възможните бариери за натурализация, която може да съществува за дългосрочно или постоянно пребиваващи; 

14. Да признаят , че лишаването от гражданство по признак раса, цвят, потекло, или национален или етнически произход е нарушение на държавите-страни по конвенцията на задължението им да гарантират недискриминационно ползване на правото на националност; 

15. Да отчетат това, че в някои случаи отказът на гражданство за дългосрочно или постоянно пребиваващи би могло да доведе до създаване на неудобство за тях да получат достъп до заетост и социални помощи, в нарушение на антидискриминационните принципи на Конвенцията; 

16. Да намалят случаите на лица без гражданство, по-специално липса на гражданство между децата, като например поощряват родителите им да кандидатстват за гражданство от тяхно име и позволяват на двамата родители да прехвърлят своето гражданство върху децата си; 

17. Да уредят статута на бивши граждани на предшестващи държави, които понастоящем пребивават в рамките на юрисдикцията на държавата-страна по конвенцията; 


V. Прилагане на правосъдие


18. Да гарантират, че негражданите се радват на еднаква защита и признаване пред закона и в този контекст, да предприемат действие срещу расово мотивирано насилие и гарантират достъп на жертвите до ефективни средства за съдебна защита, както и правото да търсят справедливо и адекватно възмездяване за всяка щета, претърпяна в резултат на такова насилие; 

19. Да гарантират сигурността на негражданите, по-специално по отношение на произволно задържане, а така също да гарантират, че условията в центровете за бежанци и търсещи убежище отговарят на международните стандарти; 

20. Да гарантират, че неграждани, задържани или арестувани в борбата с тероризма, са надлежно защитени от вътрешния закон, в съгласие с международния закон за човешките права, бежанците и хуманитарната помощ; 

21. Да се борят с лошото третиране на и с дискриминацията срещу неграждани от страна на полицията и от други правоприлагащи органи и държавни служители, като прилагат стриктно релевантното законодателство и регламентите, предвиждащи санкции и гарантират, че всички висши чиновници, занимаващи се с неграждани, получават специално обучение, включително обучение по човешките права; 

22. Да въведат в наказателното право разпоредба, че извършването на престъпление с расистка мотивация или цел съставлява утежняващо обстоятелство, предвиждащо по-сурово наказание; 

23. Да гарантират, че искове за расова дискриминация, заведени от неграждани, се проучват основно и че исковете срещу висши чиновници, особено за дискриминационно или расистко поведение, са обект на независимо и ефективно разглеждане; 

24. Да регламентират бремето на доказване в граждански производства, засягащи дискриминация по признак раса, цвят, потекло, и национален или етнически произход така, че след като негражданин приведе достатъчно сериозни основания за възбуждане на дело по отношение на това, че е жертва на такава дискриминация, ответникът трябва да предостави доказателства за обективното и разумно оправдание за различното третиране; 


VI. Експулсиране и депортиране на неграждани


25. Да гарантират, че законите за депортиране или други форми на отстраняване на неграждани от юрисдикцията на държавата-страна по конвенцията, не дискриминират, целенасочено или като последица, неграждани по признак раса, цвят или етнически или национален произход, и че негражданите имат еднакъв достъп до ефективни средства за съдебна защита, включително правото да оспорват заповеди за експулсиране, и им се позволява да търсят активно такива средства за съдебна защита; 

26. Да гарантират, че неграждани не са обект на колективно експулсиране, по-специално в ситуации, когато няма достатъчно гаранции, че са взети под внимание личните обстоятелства на всяко от засегнатите лица; 

27. Да гарантират, че неграждани не се връщат или отстраняват в страна или на територия, където за тях съществува риск да бъдат подложени на сериозна злоупотреба с човешки права, включително мъчение и жестоко, нехуманно или унижаващо третиране или наказание; 

28. Да избягват експулсиране на неграждани, особено на дългосрочно пребиваващи, което би довело до несъразмерна намеса в правото на семеен живот; 


VII. Икономически, социални и културни права


29. Да отстранят пречките, които възпрепятстват ползването на икономически, социални и културни права от неграждани, особено в такива области като образование, жилище, заетост и здравеопазване; 

30. Да гарантират, че държавните образователни институции са отворени за неграждани и за децата на имигранти без документи, пребиваващи на територията на държава-страна по конвенцията; 

31. Да избягват разделно обучение и различни стандарти на третиране, прилагани към неграждани по признак раса, цвят, потекло, и национален или етнически произход в началното и средното училище, и по отношение на достъпа до висше образование; 

32. Да гарантират равноправно използване на правото на жилище за граждани и неграждани, особено като се избягва разделение при жилищното настаняване и се гарантира, че жилищните агенции се въздържат от упражняване на дискриминационни практики; 

33. Да предприемат мерки за елиминиране на дискриминацията спрямо неграждани по отношение на условията на труд и трудовите изисквания, включително елиминиране на правила и практики относно заетост с дискриминационни цели или ефекти; 

34. Да предприемат ефективни мерки, за да възпрепятстват появата на и да отстранят сериозните проблеми, пред които обикновено се изправят работници - неграждани, по-специално неграждани домашни работници, включително дългова зависимост, задържане на паспорта, незаконно задържане, изнасилване и физическо насилие; 

35. Да признаят, че - макар че държавите-страни по конвенцията могат да откажат предлагане на работни места за неграждани, които са без разрешение за работа, то всички физически лица имат право да се ползват от правото на труд и заетост, включително от свободата на събиране и на сдружаване, веднага след установяване на трудово взаимоотношение, до неговото прекратяване; 

36. Да гарантират, че държавите-страни по конвенцията уважават правото на неграждани на адекватен стандарт на физическо и психическо здраве, като, между другото, се въздържат от отказване или ограничаване на достъпа им до превантивни, лечебни и палиативни здрави услуги; 

37. Да предприемат необходимите мерки, за да възпрепятстват по отношение на неграждани практики, отричащи тяхната културна идентичност, като например юридическо или фактическо изискване, неграждани да сменят името си, за да получат гражданство, и да предприемат мерки, позволяващи на негражданите да запазят и развият своята култура; 

38. Да гарантират правото на неграждани, без дискриминация по признак раса, цвят, потекло, и национален или етнически произход, да имат достъп до всяко място или услуга, предназначени да се използват от широката общественост, като например транспорт, хотели, ресторанти, кафенета, театри и паркове; 

39. Настоящата обща препоръка заменя обща препоръка XI (от 1993 г.). 

Обща препоръка XXXI относно превенция на расовата дискриминация при администрирането и функционирането на системата за наказателно правосъдие

Комитетът за премахване на расовата дискриминация, 

Като напомня за дефиницията за расова дискриминация, изложена в член 1 на Международната конвенция за премахване на всички форми на расова дискриминация, 

Като напомня за разпоредбите на член 5 (a) на Конвенцията, съгласно които държавите-страни по Конвенцията имат задължението да гарантират правото на всекиго, без разлика на раса, цвят на кожата, или национален или етнически произход, на равенство пред закона, особено при ползването на правото на равнопоставеност пред съдилищата и всички други органи, раздаващи правосъдие, 

Като напомня за това, че член 6 на Конвенцията изисква от държавите-страни да гарантират на всекиго в рамките на своята юрисдикция ефективна защита и средства за съдебна защита, посредством компетентните национални съдилища и други държавни институции, срещу всякакви актове на расова дискриминация, както и правото да търсят от тези съдилища справедлива и адекватна компенсация или удовлетворяване за всяка щета, претърпяна в резултат на тази дискриминация, 

Като се позовава на параграф 25 на декларацията, приета от Световната конференция срещу расизма, расовата дискриминация, ксенофобията и свързаната с тях нетърпимост, проведена през 2001 г. в Дърбан, Република Южна Африка, на която бе изразен “абсолютен отказ от расизма, расовата дискриминация, ксенофобията и свързаната с тях нетърпимост, които продължават да съществуват в някои държави при функционирането на наказателната система и в прилагането на закона, както и в действията и позициите на институции и физически лица, отговарящи за правоприлагането, особено когато това е допринесло за това, че определени групи са свръх-представени между лица, които са задържани или лишени от свобода”, 

 Като се позовава на работата на Комисията за човешки права и на Подкомисията за насърчаване и защита на човешките права (виж E/CN.4/Sub.2/2005/7) относно дискриминацията в системата за наказателно правосъдие, 

Като има предвид докладите на Специалния докладчик за съвременните форми на расизъм, расова дискриминация, ксенофобия и свързаната с тях нетърпимост, 

Като се позовава на Конвенцията от 1951 г. относно статута на бежанците, по-специално член 16, който постановява, че “[a] бежанецът има свободен достъп до съдилищата на територията на всички държави, страни по Договора”, 

Като има предвид забележките относно функционирането на правосъдната система, направени в заключенията на Комитета относно докладите, представени от държавите-страни по Конвенцията и в Обща Препоръка XXVII (2000 г.) относно дискриминацията срещу ромите, Обща Препоръка XXIX (2002 г.) относно дискриминацията по признак произход и Обща Препоръка XXX (2004 г.) относно дискриминацията срещу негражданите, 

Като е убеден, че въпреки че правосъдната система може да се счита за безпристрастна и незасегната от расизъм, расова дискриминация или ксенофобия, ако действително съществува расова или етническа дискриминация при администрирането и функционирането на правосъдната система, това съставлява особено сериозно нарушение на нормите на правовата държава, на принципа за равенство пред закона, принципа за справедлив процес и правото на независим и безпристрастен съд, поради прекия му ефект върху лицата, принадлежащи към групи, за които самата роля на правосъдието е да защитава, 
Като отчита, че никоя страна не е свободна от расова дискриминация при администрирането и функционирането на системата за наказателно правосъдие, независимо от вида на прилагания закон или на действащата съдебна система, независимо дали обвинителна, разследваща или смесена, 

Като отчита, че рисковете от дискриминация при администрирането и функционирането на системата за наказателно правосъдие са се увеличили през последните години, отчасти в резултат на повишаването на имиграцията и движенията на населението, които пораждат предубеждения и чувства на ксенофобия или нетърпимост между някои части на населението и някои служители по правоприлагането, както и отчасти в резултат на политиките за сигурност и мерките против тероризма, приети от много държави, които редом с други неща, насърчиха появата на антиарабски или антимюсюлмански чувства, или – като реакция, антисемитски чувства, в редица страни, 

Като е решен да се бори с всички форми на дискриминация при администрирането и функционирането на системата за наказателно правосъдие, от които могат да страдат, във всички страни на света, лицата принадлежащи към расови или етнически групи, по-специално негражданите - включително имигранти, бежанци, търсещи убежище и лица без гражданство - роми/цигани, местни народи, преместени населения, лица дискриминирани поради техния произход, както и други уязвими групи, които са особено изложени на изключване, маргинализация и неинтеграция в обществото, като се обръща особено внимание на положението на жените и децата, принадлежащи към гореспоменатите групи, които са податливи към множествена дискриминация поради своята раса и поради своя пол или своята възраст, 

Формулира следните препоръки, адресирани към държавите-страни по Конвенцията: 

I. Общи стъпки

A. 
Стъпки, които трябва да се предприемат, за да се измери по-добре съществуването и размерът на расова дискриминация при администрирането и функционирането на системата за наказателно правосъдие; търсене на индикатори, свидетелстващи за такава дискриминация 

1. 
Фактически индикатори

1. 
Държавите-страни по Конвенцията следва да обърнат максимално внимание на следните възможни индикатори за расовата дискриминация: 

(a) 
Броя и процента на лицата, принадлежащи към групите, цитирани в последния параграф на уводната част, които са жертви на агресия или на други нарушения, особено когато са извършени от полицаи или други държавни служители; 

(б) 
Отсъствието на или малкият брой жалби, съдебни преследвания и присъди във връзка с актове на расова дискриминация в страната.  Такава статистика следва да не се разглежда като непременно положителна, противно на убеждението на някои държави.  Освен това, тази статистика може да разкрие или че жертвите имат неадекватна информация относно своите права, или че се страхуват от обществено порицание или репресии, или че жертви с ограничени средства се страхуват от разходите за и сложността на съдебния процес, или че съществува липса на доверие в полицейските и съдебните органи, или че органите са недостатъчно бдителни спрямо или информирани за нарушения, включващи расизъм; 

(в) 
Недостатъчна или никаква информация относно поведението на правоприлагащия персонал по отношение на лицата, принадлежащи към групите, цитирани в последния параграф на уводната част; 

(г) 
Пропорционално по-високите нива на престъпност, приписвани на лицата, принадлежащи към тези групи, особено що се отнася за дребната улична престъпност и нарушенията, свързани с наркотици и проституция, като индикатори за изключване или неинтеграция на тези лица в обществото; 

(д) 
Броя и процента на лицата, принадлежащи към тези групи, които са държани в затвор или превантивно задържане, включително в центрове за интерниране, наказателни заведения, психиатрични заведения или зони за временно задържане на летища; 

(е) 
Обявяването от съдилищата на по-сурови или неуместни присъди срещу лица, принадлежащи към тези групи; 

(ж) 
Недостатъчното представителство на лица, принадлежащи към тези групи измежду полицейските рангове, в правосъдната система, включително съдии и съдебни заседатели, както и в други правоприлагащите служби.
2. 
За да могат тези фактически индикатори да се разбират добре и да се прилагат, държавите-страни по Конвенцията следва да пристъпят към редовно и публично събиране на информация от полицейските, съдебните и затворническите органи и от службите за имиграция, като същевременно спазват стандартите за поверителност, анонимност и защита на личните данни. 

3. 
По-специално, държавите-страни по Конвенцията следва да имат достъп до пълна статистическа или друга информация за жалби, съдебни преследвания и присъди във връзка с актове на расизъм и ксенофобия, както и за определените компенсации за жертвите на тези актове, независимо дали тези компенсации се изплащат от извършителите на нарушенията или по държавни планове за компенсации, финансирани от публични фондове. 

2. 
Законодателни индикатори

4.
Следното следва да се разглежда като индикатори за потенциални причини за расова дискриминация: 

(a) 
Всякакви празнини в националното законодателство за расовата дискриминация.  В това отношение, държавите-страни по Конвенцията следва да изпълняват напълно изискванията на член 4 на Конвенцията и да криминализират всички актове на расизъм, така както е предвидено от този член, по-специално разпространението на идеи, основани на расово превъзходство или омраза, подстрекателство към расова омраза, насилие или подстрекателство към расово насилие, а така също дейности по расистка пропаганда и участие в расистки организации.  Държавите-страни по Конвенцията се поощряват освен това да включат  разпоредба в тяхното наказателно законодателство в смисъл, че извършването на нарушения по расови причини съставлява по принцип утежняващо обстоятелство; 
(б) 
Потенциалните непреки дискриминационни ефекти на някое национално законодателство, особено законодателство относно тероризма, имиграцията, националността, пропъждането или депортирането на неграждани от страната, както и законодателство, което има ефект на наказване, без законови основания, някои групи или членове на някои общности.  Държавите следва да се стремят да отстранят дискриминационните ефекти на това законодателство и във всеки случай да спазват принципа на пропорционалност при прилагането му към лица, принадлежащи към групите, цитирани в последния параграф на уводната част. 

Б. 
Стратегии, които трябва да се разработят за превенция на расовата дискриминация при администрирането и функционирането на системата за наказателно правосъдие расизъм 

5. 
Държавите-страни по Конвенцията трябва да следват национални стратегии, целите на които включват следното: 
(a) 
Да премахнат законите, които оказват влияние в смисъл на расова дискриминация, особено онези, които визират определени групи непряко с наказуеми актове, които могат да бъдат извършени само от лица, принадлежащи към такива групи, или закони, които се прилагат само за неграждани без законови основания или които не спазват принципа на пропорционалност; 
(б) 
Да разработят, посредством подходящи образователни програми, обучение за спазване на човешките права, търпимост и приятелство между расови или етнически групи, както и активиране на междукултурните отношения, за служители по правоприлагането:  полицейски персонал, лица работещи в правосъдната система, затворнически институции, психиатрични заведения, социални и медицински служби, и т.н.; 

(в) 
Да поощряват диалога и сътрудничеството между полицейските и съдебните органи и представителите на различните групи, цитирани в последния параграф на уводната част, за борба с предубежденията и създаване на взаимоотношение на доверие; 
(г) 
Да насърчават подходящо представителство на лица, принадлежащи към расови и етнически групи в полицейската и правосъдната система; 
(д) 
Да гарантират спазване и признаване на традиционните правосъдни системи на местните народи, в съгласие с международния закон за човешките права; 
(е) 
Да извършат необходимите промени в затворническия режим на затворници, принадлежащи към групите, цитирани в последния параграф на уводната част, така че да се отчетат техните културни и религиозни практики; 
(ж) 
Да въведат, в ситуации на масови движения на населението, временни мерки и спогодби, необходими за работата на правосъдната система, така че да се отчете особено уязвимото положение на преместените лица, по-специално като се създават децентрализирани съдилища на местата, където преместените лица са отседнали или като се организират подвижни съдилища; 
(з) 
Да създадат, при ситуации след конфликт, планове за преустройства на правната система и възстановят върховенството на закона в цялата територия на съответните страни, като се възползват, по-специално, от международната техническа помощ, предоставена от съответните организации на Обединените нации; 
(и) 
Да осъществят национални стратегии или планове за действие, насочени към премахване на структурната расова дискриминация.  Тези дългосрочни стратегии следва да включват конкретни цели и действия, както и индикатори, спрямо които да се измерва напредъкът.  Те следва да включват, по-специално, ръководни принципи за превенция, регистриране, разследване и преследване на расистки или ксенофобски произшествия, оценка на нивото на удовлетвореност сред всички общности относно техните връзки с полицейската и правосъдната система, както и вербуване и издигане в съдебната система на лица, принадлежащи към различни расови или етнически групи; 
(й) 
Да поверят на независима национална институция задачата да проследява, наблюдава и измерва постигнатия напредък съгласно националните планове за действие и ръководни принципи спрямо расовата дискриминация, като идентифицират неразкритите прояви на расова дискриминация и представят препоръки и предложения за подобрение. 

II. 
Стъпки, които трябва да се предприемат за превенция на расовата дискриминация по отношение на жертви на расизъм
A.  Достъп до закона и до правосъдие

6.
В съгласие с член 6 на Конвенцията, държавите-страни по Конвенцията са задължени да гарантират правото на всяко лице, в рамките на своята юрисдикция, на ефективно средство за съдебна защита срещу извършителите на актове на расова дискриминация, без каквато и да е дискриминация, независимо дали са извършени от частни физически лица или от държавни служители, както и правото да търсят справедлива и адекватна компенсация за понесените щети. 

7.
За да улеснят достъпа до правосъдие за жертвите на расизма, държавите-страни по Конвенцията следва да се стремят да предоставят необходимата правна информация на лицата, принадлежащи към най-уязвимите социални групи, които често пъти не познават своите права. 

8.
В това отношение, държавите-страни по Конвенцията следва да насърчават, в районите, в които живеят тези лица, такива институции, като например центрове за безплатна правна помощ и консултация, центрове за правна информация и центрове за помирение и посредничество. 
9. 
Държавите-страни по Конвенцията следва освен това да разширят сътрудничеството си със сдружения на юристи, университетски институции, центрове за правни консултации и неправителствени организации, специализирани в защита на правата на маргинализираните общности и превенция на дискриминацията. 
Б. Докладване на произшествия пред органите,компетентни за приемане на жалби

10. 
Държавите-страни по Конвенцията следва да предприемат необходимите стъпки, за да гарантират, че полицейските служби имат адекватно и достъпно присъствие в съседства, региони, колективни обекти, лагери или центрове, където живеят лица, принадлежащи към групите, цитирани в последния параграф на уводната част, така че жалбите на тези лица да могат бързо да се получат. 

11.
Компетентните служби следва да бъдат инструктирани да приемат жертвите на актове на расизъм в полицейските участъци по удовлетворителен начин, така че жалбите да бъдат регистрирани незабавно, разследванията да се осъществяват без забава и по един ефективен, независим и безпристрастен начин, и досиетата относно расистките или ксенофобски произшествия да се запазят и включат в бази данни. 
12.
Всеки отказ на полицейски служител да приеме жалба, засягаща акт на расизъм, следва да доведе до дисциплинарни или наказателни санкции, и тези санкции следва да бъдат увеличени, ако има замесена и корупция. 
13.
И обратно, следва да е право и задължение на всеки полицейски или държавен служител да откаже да се подчини на заповеди или инструкции, които изискват от съответния служител да извърши нарушения на човешките права, особено такива по признак расова дискриминация.  Държавите-страни по Конвенцията следва да гарантират свободата на всеки служител да  изисква прилагането на това право, без страх от наказание. 

14. 
В случаи на предполагаемо мъчение, малтретиране или екзекуции, разследванията следва да се провеждат в съгласие с Принципите за ефективна превенция и разследване на непредвидени от закона, произволни и незабавни Екзекуцииi и Принципите за ефективна разследване и документиране на мъчение и друго жестоко, нехуманно или унижаващо третиране или наказание.ii 
В.  Започване на съдебно производство

15.
Държавите-страни по Конвенцията следва да напомнят на прокурорите и следователите за универсалното значение на преследването на расистки актове, включително на дребни нарушения, извършени с расистки мотиви, тъй като всяко мотивирано расово нарушение подкопава социалното единство и обществото като цяло. 

16.
Преди започване на производството, държавите-страни по Конвенцията биха могли освен това да насърчат, с оглед спазване на правата на жертвите, използването на парасъдебни процедури за решаване на конфликти, включително обичайните процедури, съвместими с човешки права, посредничество или помирение, които могат да послужат като полезни алтернативи за жертвите на актове на расизъм и на които може да се придаде по-малко клеймо. 

17.
За да се улесни за жертвите на актове на расизъм завеждането на дела в съдилищата, стъпките, които трябва да се предприемат, следва да включват следното: 

(a) 
Предлагане на процесуален статут за жертвите на расизъм и ксенофобия и сдружения за защита на правата на тези жертви, като например възможност да се сдружават в наказателното производство, или в други аналогични процедури, които биха могли да им позволят да отстояват правата си в наказателното производство, без разходи за тях; 

(б) 
Предоставяне на жертвите на ефективно съдебно сътрудничество и правна помощ, включително безплатна помощ от адвокат и преводач; 

(в) 
Удостоверяване на факта, че жертвите имат информация относно хода на производството; 

(г) 
Гарантиране на защита за жертвата или за семейството на жертвата срещу всяка форма на заплаха или репресии; 

(д) 
Предвиждане на възможност за временно прекратяване на функциите, за цялата продължителност на разследването, на представителите на държавата, срещу които са подадени жалбите. 

18.
В страни, където съществуват планове за оказване на помощ и за компенсации на жертви, държавите-страни по Конвенцията следва да гарантират, че такива планове се предоставят на всички жертви без дискриминация и независимо от тяхната националност или статут на пребиваване. 

Г.  Функциониране на правосъдната система
19. 
Държавите-страни по Конвенцията следва да гарантират, че правосъдната система: 

(a) 
Предоставя подходящо място за жертвите и техните семейства, както и за свидетелите, през целия период на производството, като позволяват на жалбоподателите да бъдат изслушвани от съдиите през време на производството по разследване и съдебното изслушване, да имат достъп до информация, да провеждат очна ставка със свидетели на противната страна, да оспорват доказателства и да бъдат информирани за хода на производството; 

(б) 
Третира жертвите на расовата дискриминация без дискриминация или предубеждения, като същевременно уважава достойнството им, гарантирайки по-специално това, че изслушванията, разпитванията или очните ставки се извършват с необходимата чувствителност, доколкото се касае за расизъм; 

(в) 
Гарантира на жертвата съдебно решение в рамките на разумен срок от време; 

(г) 
Гарантира на жертвите справедлива и адекватна компенсация за материалните и морални щети, претърпени в резултат на расова дискриминация. 

III. Стъпки, които трябва да се предприемат за превенция на расовата дискриминация по отношение на обвинените лица, които са обект на съдебно производство 

A. Разпитване, разпит на свидетели и арест

20.
Държавите-страни по Конвенцията следва да предприемат необходимите стъпки за възпрепятстване на разпити, арести и разследвания, които се основават на практика единствено на физическия външен вид на лицето, на цвета на кожата на това лице или на особености или членство в расова или етническа група, или всякакво профилиране, което излага лицето на по-голямо подозрение. 

21.
Държавите-страни по Конвенцията следва да възпрепятстват и максимално сериозно да наказват насилието, актовете на мъчение, жестоко, нехуманно или унижаващо третиране и всички нарушения на човешките права, засягащи лица, принадлежащи към групите, цитирани в последния параграф на уводната част, извършени от държавни служители, особено от персонал на полицията и армията, от митнически органи, както и от и лица, работещи на летища, наказателни институции, както и социални, медицински и психиатрични служби. 

22.
Държавите-страни по Конвенцията следва да гарантират спазване на общия принцип за пропорционалност и строга необходимост от прибягване към сила срещу лица, принадлежащи към групите, цитирани в последния параграф на уводната част, в съгласие с Основните принципи за използване на сила и огнестрелни оръжия от служители по правоприлагане.iii 
23.
Държавите-страни по Конвенцията следва освен това да гарантират на всички арестувани лица, независимо от това, към коя расова, национална или етническа група принадлежат, ползване на основните права на защита, залегнали в съответните международни инструменти за човешките права (особено Всеобщата декларация за правата на човека и Международния пакт за граждански и политически права), по-специално правото да не бъдат произволно арестувани или задържани, правото да бъдат информирани за причините за техния арест, правото на помощ от преводач, правото на помощ от адвокат, правото да бъдат заведени бързо пред съдия или пред орган, упълномощен със закон да изпълнява съдебни функции, правото на консулска защита, гарантирана с член 36 на Виенската конвенция за консулските отношения и, що се отнася за бежанците, правото да се свържат с Офиса на Върховния комисар за бежанците към ООН. 

24.
Що се отнася за лицата, поместени в административни центрове за задържане или в зони за задържане на летищата, държавите-страни по Конвенцията следва да гарантират, че те се ползват от достатъчно достойни условия за живот. 

25. 
И накрая, що се отнася за разпитването или арестуването на лица, принадлежащи към групите, цитирани в последния параграф на уводната част, държавите-страни по Конвенцията следва да имат предвид специалните мерки за безопасност, които трябва да се предприемат, когато става въпрос за жени или непълнолетни лица, поради особената им уязвимост. 

Б. Досъдебно задържане

26.
Като имат предвид статистиката, която показва, че задържаните лица в очакване на съдебен процес включват изключително голям брой лица без гражданство и лица, принадлежащи към групите, цитирани в последния параграф на уводната част, държавите-страни по Конвенцията следва да гарантират: 

(a) 
Че самият факт на принадлежност към расова или етническа група или към някоя от гореспоменатите групи не е достатъчно основание, юридически или фактически, да се задържи лице под стража преди съдебния процес.  Такова предсъдебно задържане може да бъде оправдано само по обективни причини, предвидени в закона, като например риск за бягство, риск, че лицето би могло да унищожи доказателства или да повлияе върху свидетели или риск от сериозно смущаване на обществения ред; 
(б) 
Че изискването за депозиране на гаранция или на финансово обезпечение, с цел освобождаване в очакване на съдебен процес, се прилага по начин, подходящ за положението на лицата, принадлежащи към такива групи, които са често пъти в затруднени икономически обстоятелства, така че да се предотврати това, че това изискване ще доведе до дискриминация спрямо тези лица;
(в) 
Че гаранциите, които често пъти се изискват от обвинените лица като условие за оставането им на свобода в очакване на съдебен процес (постоянен адрес, декларирана заетост, стабилни семейни връзки) се претеглят в светлината на несигурното положение, което може да произтича от членството им в тези групи, особено когато става въпрос за жени или непълнолетни лица,; 
(г) 
Че лицата, принадлежащи към тези групи, задържани в очакване на съдебен процес, се радват на всички права, които затворниците имат съгласно съответните международни норми и особено на правата, специално адаптирани към техните обстоятелства:  правото на спазване на техните традиции, по отношение на тяхната религия, култура и храна, правото на връзки с техните семейства, правото на помощ от преводач и, при необходимост, правото на консулска помощ. 

В.  Съдебният процес и съдебната присъда

27.
Преди съдебния процес държавите-страни по Конвенцията могат, ако е необходимо, да дадат предпочитание на несъдебни или парасъдебни процедури за третиране на нарушението, отчитайки културното или обичайното обкръжение на извършителя, особено по отношение на лицата, принадлежащи към местните народи. 
28. 
По принцип, държавите-страни по Конвенцията трябва да гарантират това, че лицата, принадлежащи към групите, цитирани в последния параграф на уводната част, както и всички други лица, се радват на всички гаранции за справедлив съдебен процес и равенство пред закона, така както са залегнали в съответните международни инструменти за човешките права, и особено: 
1. Правото на презумпция за невинност
29. 
Това право предполага, че на полицейските и съдебни органи, и на други държавни органи трябва да се забрани да изразяват мненията си публично относно вината на обвинения, преди съдът да излезе с решение, а още по-малко да хвърлят предварително съмнение по отношение на членовете на конкретна расова или етническа група.  Тези органи имат задължението да гарантират, че средствата за масова информация не разпространяват информация, която би мога да заклейми определени категории лица, особено такива, принадлежащи към групите, цитирани в последния параграф на уводната част. 

2.
  Правото на правна помощ и правото на преводач

30. 
Ефективното гарантиране на тези права предполага, че държавите-страни по Конвенцията трябва да създадат система, по която адвокати и преводачи ще се назначават безплатно, заедно със службите за правна помощ или съвет и превод за лица, принадлежащи към групите, цитирани в последния параграф на уводната част. 

3. Правото на независим и безпристрастен съд

31.
Държавите-страни по Конвенцията следва да се стремят непоколебимо да гарантират отсъствие на всякакви расови или ксенофобски предубеждения от страна на съдии, съдебни заседатели и друг съдебен персонал. 
32.
Те следва да възпрепятстват всяко пряко влияние от групи за оказване на натиск, идеологии, религии и църкви върху функционирането на правосъдната система и върху решенията на съдиите, които могат да имат дискриминационен ефект върху някои групи. 
33.
Държавите-страни по Конвенцията могат в това отношение да вземат под внимание Принципите от Бангалор за съдебно поведение, приети през 2002 г. (E/CN.4/2003/65, приложението), които препоръчват по-специално, че: 

−
Съдиите следва да са осведомени относно многообразието на обществото и разликите, свързани с обкръжението, по-специално относно расовия произход; 

−
Те не следва, с думи или поведение, да показват никакво предубеждение спрямо лица или групи на основание на техния расов или друг произход; 

−
Те следва да изпълняват своите задължения със дължимото уважение към всички лица, като например страните, свидетелите, адвокатите, съдебния състав и техните колеги, без неоправдана диференциация; и 

−
Те следва да се противопоставят на проявата на предубеждения от страна на лица под тяхно ръководство и от страна на адвокати или на приемането на дискриминационно поведение спрямо лице или група на основата на цвят на кожата, расов, национален, религиозен или сексуален произход, или въз основа на други неуместни основания. 

Г. Гаранция за справедливо наказание

34.
В това отношение, държавите следва да гарантират, че съдилищата не налагат по-строги наказания единствено поради членството на обвиненото лице в конкретна расова или етническа група. 
35.
В това отношение, специално внимание следва да се обърне на системата за минимални наказания и задължително задържане, приложимо за определени нарушения и на смъртното наказание в страни, които не са го отменили, като се отчетат докладите, че това наказание се налага и изпълнява по-често срещу лица, принадлежащи към определени расови или етнически групи.
36.
По отношение на лицата, принадлежащи към местните народи, държавите-страни по Конвенцията следва да дадат предпочитание на алтернативи на лишаването от свобода и на други форми на наказание, които са по-добре адаптирани към тяхната правна система, като се вземе предвид по-специално Конвенция № 169 на Международната организация на труда относно местните и племенните народи в независимите страни.
37. 
Наказанията, насочени изключително към лица без гражданство, които са допълнителни към наказанията съгласно обичайното право, като например депортиране, експулсиране или пропъждане от съответната страна, следва да се налагат само в изключителни обстоятелства и по подходящ начин, поради сериозни причини, свързани с обществения ред, които са заложени в закона, и следва да се отчете необходимостта от уважаване на частния семеен живот на засегнатите лица, както и международната защита, на която имат право. 
E. Изпълнение на присъди

38.
Когато лицата, принадлежащи към групите, цитирани в последния параграф на уводната част, излежават присъдите си в затвор, държавите-страни по Конвенцията следва да: 

(a) 
Гарантират на тези лица ползване на всички права, на които затворниците имат право съгласно съответните международни норми, по-специално на правата, адаптирани специално за тяхното положение:  правото на уважаване на техните културни и религиозни практики, правото на уважаване на техните обичаи по отношение на храната, правото на връзки с техните семейства, правото на помощта на преводач, правото на основни помощи от благотворителни фондове и, при необходимост, правото на консулска помощ.  Медицинските, психологични или социални услуги, предлагани на затворниците, следва да отчетат тяхното културно обкръжение; 
(б) 
Гарантират на всички затворници, чиито права са били нарушени, правото на ефективно средство за съдебна защита пред независим и безпристрастен орган;
(в) 
Спазват, в това отношение, нормите на Обединените нации в тази област, и особено Стандартните минимални правила за третирането на затворници,iv Основните принципи за третирането на затворнициv и Съвкупността от принципи за защита на всички лица при всяка форма на задържане или лишаване от свобода;vi 
(г) 
Позволят на тези лица да се възползват, ако е необходимо, от разпоредбите на националното законодателство и на международните или двустранни конвенции за преместване на чуждестранни затворници, като им се предложи възможност да излежат срока на наказанието си със затвор в своите страни на произход. 

39.
Освен това, независимите органи в държавите-страни по Конвенцията, които отговарят за надзираване на затворническите институции, следва да включват членове, които имат опит в областта на расовата дискриминация и достоверни познания по проблемите на расовите и етнически групи и на други уязвими групи, цитирани в последния параграф на уводната част; ако е необходимо, тези надзорни органи следва да притежават ефективен механизъм за посещения и жалби.
40.
Когато лица без гражданство бъдат осъдени на депортиране, експулсиране или пропъждане от тяхната територия, държавите-страни по Конвенцията следва да изпълняват изцяло задължението за отказ от принудителна репатриация, възникващ от международните норми за бежанците и човешките права и да гарантират, че тези лица няма да бъдат върнати в страната или на територията,  където биха били подложени на риск от сериозни нарушения на човешките им права. 
41.
И накрая, по отношение на жените и децата, принадлежащи към групите, цитирани в последния параграф на уводната част, държавите-страни по Конвенцията следва да обърнат максималното възможно внимание с оглед да гарантират, че тези лица се ползват от специалния режим, на който имат право по отношение на изпълнението на присъди, като се отчитат особените трудности, пред които са изправени майките на семейства и жените, принадлежащи към определени общности, особено местни общности. 

